
BOALĂ ŞI MATERNITATE
SecŢIUNEA 1

Dispoziţii comune
Articolul 18

Totalizarea perioadelor de asigurare, de muncă sau de reşedinţă
1. Instituţia competentă a unui stat membru a cărui legislaţie condiţionează dobândirea, menţinerea sau redobândirea dreptului la prestaţii de realizarea unor perioade de asigurare, de muncă sau de reşedinţă ia în considerare, în măsura în care este necesar, perioadele de asigurare, de muncă sau de reşedinţă realizate conform legislaţiei oricărui alt stat membru, ca şi cum aceste perioade ar fi realizate în baza legislaţiei pe care o aplică aceasta.

2. Dispoziţiile paragrafului 1 sunt aplicabile lucrătorului sezonier, chiar atunci când este vorba de perioade anterioare unei întreruperi a asigurării ce depăşeşte perioada permisă de legislaţia statului competent, cu condiţia, totuşi, ca persoana respectivă să nu fi încetat să fie asigurată pe o perioadă mai mare de patru luni.

Anumite legislaţii prevăd condiţii cu privire la stagiul de cotizare pentru a putea beneficia de prestaţiile asigurării de boală şi maternitate. De aceea, pentru a permite lucrătorului care îşi încheie activitate într-un stat pentru a o relua într-un alt stat, să beneficieze de menţinerea drepturilor sale, articolul 18 al regulamentului prevede totalizarea. Acest principiu al totalizării vizează totalizarea perioadelor de asigurare, de muncă sau de reşedinţă pentru a ţine cont de legislaţiile tuturor statelor membre. Definiţia perioadelor de asigurare, de muncă sau de reşedinţă este dată în articolul 1, punctul r), s) şi sbis).  

Este vorba de cazul lucrătorului care a reluat o activitate într-o ţară şi care, dacă se ţine cont numai de perioadele de asigurare realizate în noua ţară în care îşi are locul de muncă, nu îndeplineşte condiţiile de stagiu de cotizare prevăzute de noua legislaţie pentru a obţine prestaţii aferente asigurării de boală şi maternitate. 

Totalizarea poate interveni indiferent de durata scursă între două perioade de asigurare. Este suficient ca persoana interesată să îndeplinească condiţiile fixate de legislaţia instituţiei care aplică propria sa legislaţie. In cazul lucrătorului sezonier (paragraful 2 al articolului 18), se cere ca perioada scursă între două perioade de asigurare să nu fie mai mare de patru luni. 

Prelungirea perioadei  de referinţă: atunci când o legislaţie condiţionează recunoaşterea dreptului la prestaţii de realizarea unei durate de asigurare minime în cursul unei perioade determinate înainte de producerea riscului, şi prevede că perioadele în cursul cărora prestaţii au fost plătite sau perioadele consacrate educaţiei unui copil prelungesc perioada de referinţă, perioadele în cursul cărora pensii de invaliditate sau de bătrâneţe, prestaţii de boală, de şomaj sau de accidente de muncă (cu excepţia rentelor) au fost acordate conform legislaţiei altui stat membru, sau perioadele de educaţie a unui copil pe teritoriul altui stat membru, prelungesc de asemenea perioada de referinţă (articolul 9 Bis, regulamentul nr. 1408/71).  

CJCE 

· Pentru a putea recurge la totalizare trebuie ca persoana interesată să aibă calitatea de lucrător în noul stat. În caz contrar, totalizarea nu poate fi realizată (CJCE, 19 ianuarie 1978, A Recq, căsătorită Tessier, af.84/77 : Rec. 1978, p. 7). 

· Instituţia statului pe teritoriul căruia lucrătorul este ocupat este cea care e competentă pentru efectuarea totalizării, ori cea de pe teritoriul statului în care lucrătorul a fost ocupat ultima dată (CJCE, 12 ianuarie 1983, Coppola, af. 150/82 : Rec. 1983, p. 43). 

· O scurtă încetare nu întrerupe continuitatea afilierii şi consitituie un obstacol pentru totalizare (CJCE, 26 octombrie 1995, SE Klaus, aff C 482/93 : Rec. 1995, p. I-3525). 

· Totalizarea nu este utilizată numai pentru deschiderea dreptului la prestaţii, ci şi în cazul în care o legislaţie naţională subordonează acordarea prestaţiilor în bani condiţiei ca persoana să fie aptă pentru muncă în momentul afilierii la asigurare. Instituţia statului care aplică o astfel de legislaţie trebuie să ţină cont de perioadele de asigurare realizate conform legislaţiei altui stat, ca şi cum aceste perioade ar fi fost realizate conform propriei sale legislaţii (CJCE, 26 octombrie 1995, SE Klaus, aff C 482/93 : Rec. 1995, p.  I - 3551).

Există o situaţie în care va putea fi aplicată totalizarea perioadelor de asigurare realizate în ţara de angajare precedentă, pentru deschiderea dreptului la prestaţii, fără ca persoana interesată să fi reluat o activitate. Este vorba de situaţia lucrătorului frontalier în situaţie de şomaj complet sau a lucrătorului care, în cursul ultimului său loc de muncă, nu îşi avea reşedinţa în statul competent care formulează o cerere de acordare de prestaţii pe lângă instituţia din ţara în care îşi are reşedinţa. În cazul asigurării de boală şi maternitate, prestaţiile sunt acordate în baza articolului 25, paragraful 22 din regulamentul nr. 1408/71. Persoana interesată beneficiază de prestaţii în natură şi în bani ale asigurării de boală şi maternitate, acordate de instituţia de la locul de reşedinţă şi suportate de aceasta ca şi cum ar fi fost afiliată la legislaţia acesteia în cursul ultimului său loc de muncă. Instituţia poate recurge la perioadele de asigurare realizate pe teritoriul unde persoana interesată şi-a exercitat anterior activitatea în vederea deschiderii drepturilor. Este vorba numai de cazul în care se va putea recurge la perioadele de asigurare realizate pe teritoriul altui stat membru, fără ca persoana interesată să fi reluat o activitate în statul devenit stat competent. 

Formalităţi 
Pentru a beneficia de totalizare lucrătorul este obligat să prezinte formularul E 104 « Atestat cu privire la totalizarea perioadelor de asigurare, de muncă sau de reşedinţă » întocmit de instituţia din precedentul stat în care acesta a avut locul de muncă. Dacă persoana interesată nu prezintă acest document, instituţia din noul stat îl solicită instituţiei din statul precedent unde persoana a avut locul de muncă (articolul 16, regulamentul nr. 574/72). Acest document compus din două părţi este completat numai în partea B, atunci când persoana interesată solicită direct formularul. Dacă este solicitat de instituţia din noul stat unde persoana îşi are locul de muncă, documentul este completat în partea A de ultima instituţie şi în partea B de instituţia din precedentul stat de angajare. 

În cazul suprapunerii unor perioade de asigurare se aplică articolul 15 din regulamentul nr. 574/72 care fixează regulile aplicabile într-un asemenea caz. 

Sectiunea 2

Lucrătorii salariaţi sau lucrătorii independenţi şi membrii familiei lor
Articolul 19

Reşedinţa într-un stat membru, altul decât statul competent – Reguli generale
1. Lucrătorul salariat sau lucrătorul independent care îşi are reşedinţa pe teritoriul unui stat membru, altul decât statul competent şi care îndeplineşte condiţiile cerute de legislaţia statului competent pentru a avea dreptul la prestaţii, luând în considerare, dacă este cazul, dispoziţiile articolului 18, beneficiază în statul în care are reşedinţa:

a) de prestaţii în natură acordate, în numele instituţiei competente, de către instituţia de la locul de reşedinţă, potrivit dispoziţiilor legislaţiei pe care o aplică aceasta, ca  şi cum ar fi afiliat la aceasta;

b) de prestaţii în bani acordate de instituţia competentă potrivit dispoziţiilor legislaţiei pe care o aplică. Totuşi, pe baza acordului dintre instituţia competentă şi instituţia de la locul de reşedinţă, aceste prestaţii pot fi acordate de aceasta din urmă, în numele primei instituţii, conform dispoziţiilor legislaţiei statului competent.

2. Dispoziţiile paragrafului 1 se aplică prin analogie membrilor de familie care îşi au reşedinţa pe teritoriul unui stat membru, altul decât statul competent, în măsura în care nu au dreptul la aceste prestaţii conform legislaţiei statului pe al cărui teritoriu îşi au reşedinţa.

În cazul în care membrii familiei îşi au reşedinţa pe teritoriul unui stat membru, potrivit legislaţiei căruia dreptul la prestaţiile în natură nu este condiţionat de îndeplinirea unor perioade de asigurare sau de muncă, prestaţiile în natură care le vor fi acordate se consideră ca fiind acordate în numele instituţiei la care este afiliat lucrătorul salariat sau lucrătorul independent, cu excepţia cazului în care soţul/soţia sau persoana în grija căreia se află copiii exercită o activitate profesională pe teritoriul statului membru respectiv.

Potrivit articolului 1 din regulamentul nr. 1408/71, reşedinţa semnifică şederea obişnuită. Lucrătorul care nu îşi are reşedinţa în statul competent poate avea dreptul în statul său de reşedinţă:

· La prestaţiile în natură ale asigurării de boală şi maternitate, acordate în numele instituţiei competente, de către instituţia de la locul de reşedinţă, conform dispoziţiilor legislaţiei statului de reşedinţă. 

· Prestaţiile în natură sunt cele care sunt considerate astfel în baza legislaţiei naţionale aplicate de instituţia care asigură acordarea acestora. Această noţiune nu este rigidă şi ea evoluează, mai ales în funcţie de jurisprudenţa Curţii de justiţie a Comunităţilor europene. Astfel prestaţiile care au ca obiect ameliorarea stării de sănătate şi de viaţă a persoanelor dependente pot fi considerate ca prestaţii în natură ale asigurării de boală (decizia CASSTM nr. 175 din 23 iunie 1999, JOCE nr. L 47, 19 februarie 2000).
· Acordarea prestaţiilor este efectuată conform legislaţiei statului de reşedinţă sau de şedere. Instituţia competentă nu se poate opune acordării unei prestaţii în natură sub pretextul că această prestaţie nu figurează în legislaţia sa. Ea nu poate decât aprecia oportunitatea pe plan medical a acordării prestaţiei, în special atunci când a acordat deja, din partea sa, o prestaţie analogă. (Decizia nr. 121 din 21 aprilie 1983, JOCE L 195 din 20 iulie 1983)
· Termenii « prestaţii în natură acordate în numele instituţiei competente, de către instituţia de la locul de şedere sau de reşedinţă» nu desemnează numai prestaţiile în natură datorate în statul membru de reşedinţă, dar şi prestaţiile pe care instituţia competentă are posibilitatea de a le acorda (CJCE, af. 117/77, Pierick, hotărârea din 16 martie 1978, Rec p. 825). 

· La prestaţiile în bani acordate conform legislaţiei statului competent, direct de către instituţia competentă sau, sub rezerva unui acord între instituţia competentă şi instituţia de la locul de reşedinţă, de către instituţia de la locul de reşedinţă în numele instituţiei competente. 

· Prestaţiile în bani sunt destinate să compenseze pierderea de salariu a lucrătorului bolnav. Ele se pot prezenta sub forma unei plăţi a remuneraţiei de către angajator, în caz de incapacitate de muncă sau, ca în cazul alocaţiei de dependenţă, sub forma unui ajutor financiar care permite ameliorarea globală a nivelului de viaţă.

Membrii familiei lucrătorului care nu îşi au reşedinţa în statul competent beneficiază de prestaţiile asigurării de boală şi maternitate în aceleaşi condiţii ca şi lucrătorul. Dacă în statul de reşedinţă al membrilor familiei există un regim universal de asigurare de boală, prestaţiile în natură care sunt acordate se consideră ca fiind acordate în numele instituţiei la care lucrătorul este afiliat, cu excepţia cazului în care soţul/soţia sau persoana în grija căreia se află copiii exercită o activitate profesională în ţara de reşedinţă (articolul 19, paragraful 2, alineat 2, regulamentul nr. 1408/71)

Pentru a putea beneficia de prestaţiile în natură aferente asigurării de boală şi maternitate conform legislaţiei statului în care lucrătorul este angajat, membrii familiei acestuia din urmă nu trebuie să aibă deschise drepturi la prestaţii în baza legislaţiei ţării lor de reşedinţă, ca urmare a exercitării unei activităţi profesionale. În cazul exercitării unei activităţi profesionale în ţara de reşedinţă a familiei, prioritatea este acordată dreptului ce rezultă din activitatea profesională. 

Membrii familiei beneficiari de drepturi sunt definiţi conform legislaţiei statului de reşedinţă.

În România nu există o noţiune de membri ai familiei beneficiari de drepturi, în măsura în care sistemul de asigurare este aplicabil tuturor persoanelor care îşi au reşedinţa pe teritoriul român. Totuşi, articolul 6 din ordonanţa de urgenţă nr. 150 din 31 octombrie 2002 prevede că anumiţi membri ai familiei aflaţi în grija persoanei asigurate [soţ/soţie, copii, tatăl, mama] pot fi asiguraţi gratuit, fără plata unei cotizaţii. O definiţie dată în anexa I a regulamentului nr. 1408/71 membrilor familiei, prin referire la articolul 6 al ordonanţei de urgenţă nr. 150 din 31 octombrie 2002, va permite determinarea membrilor familiei lucrătorului, atunci când România este competentă pentru definirea acestora [lucrător supus altei legislaţii şi a cărui familie îşi are reşedinţa în România]. 

Formalităţi 

Dacă lucrătorul şi membrii familiei sale îşi au reşedinţa în acelaşi stat, instituţia competentă eliberează un formular E 106 [Atestat cu privire la dreptul la prestaţiile în natură ale asigurării de boală şi maternitate, în cazul persoanelor care îşi au reşedinţa în alt stat decât statul competent]. 

Pentru a beneficia de prestaţii în natură, lucrătorul şi membrii familiei sale care îşi au reşedinţa împreună cu acesta trebuie să se înscrie pe lângă instituţia de reşedinţă, prezentând formularul E106 [Atestat cu privire la dreptul la prestaţiile în natură ale asigurării de boală şi maternitate în cazul persoanelor care îşi au reşedinţa în altă ţară decât statul competent (lucrători salariaţi şi independenţi şi membrii familiei care îşi au reşedinţa împreună cu aceştia; membrii familiei lucrătorilor aflaţi în şomaj)], eliberat de instituţia competentă a statului de afiliere. Instituţia de la locul de reşedinţă realizează înscrierea lucrătorului şi a membrilor familiei sale şi informează instituţia competentă cu privire la înscrierile pe care le-a efectuat, transmiţând un exemplar al formularului E 106 completat corect în partea B (articolul 17, paragraful 4, regulamentul nr. 574/72). Dacă lucrătorul nu prezintă acest formular, instituţia de la locul de reşedinţă îl solicită instituţiei competente prin intermediul formularului E 107 (art. 17, §1, Regulamentul nr. 574/72). 

În momentul oricărei cereri de prestaţii în natură, persoana interesată prezintă documentele justificative cerute în baza legislaţiei ţării de reşedinţă, pentru acordarea unor astfel de prestaţii (articolul 17, paragraful 5, regulamentul nr. 574/72). 

Durata de valabilitate 

Acest atestat este valabil atât timp cât instituţia de afiliere nu l-a anulat. Totuşi, dacă este eliberat de o instituţie germană, franceză, italiană sau portugheză, el este valabil numai un an. Pentru lucrătorul sezonier prevăzut la articolul 1, punctul c), din regulamentul nr. 1408/71 durata de valabilitate a formularului E 106 este egală cu durata contractului lucrătorului sezonier (articolul 17, paragrafele 2 şi 3, regulamentul nr. 574/72).

Lucrătorul şi membrii familiei sale trebuie să informeze instituţia din statul de reşedinţă cu privire la orice schimbare ce a intervenit în situaţia lor, care ar putea modifica dreptul lor la prestaţiile asigurării de boală şi maternitate (Articolul 17, paragraful 8, regulamentul nr. 574/72). 

Prestaţiile plătite lucrătorului şi membrilor familiei sale fac obiectul unei rambursări pe bază de factură. 

Atunci când instituţia de la locul de reşedinţă sau instituţia competentă constată că lucrătorul nu mai are dreptul la prestaţii, ea avertizează instituţia celuilalt stat prin intermediul formularului E 108 « notificarea suspendării sau suprimării dreptului la prestaţiile în natură ale asigurării de boală şi maternitate».

Dacă membrii familiei nu îşi au reşedinţa împreună cu lucrătorul instituţia competentă eliberează formularul E 109, « Atestat pentru înscrierea membrilor familiei lucrătorului salariat sau independent şi ţinerea inventarelor», prin intermediul căruia membrii familiei lucrătorului se înscriu pe lângă instituţia de la locul de reşedinţă. Instituţia de la locul de reşedinţă realizează înscrierea membrilor familiei lucrătorului şi informează instituţia competentă cu privire la înscrierile pe care le-a realizat trimiţând un exemplar al formularului E 109, completat corect în partea B. Dacă lucrătorul nu prezintă acest formular, instituţia de la locul de reşedinţă îl solicită instituţiei competente prin intermediul formularului E 107 (art. 17, §1, regulamentul nr. 574/72). 

Durata de valabilitate 

Acest atestat este valabil atât timp cât instituţia de afiliere nu l-a anulat. Totuşi, dacă este eliberat de o instituţie germană, franceză, italiană sau portugheză, el este valabil numai un an. Pentru lucrătorul sezonier prevăzut la articolul 1, punctul c) din regulamentul nr. 1408/71 durata de valabilitate a formularului E 109 este egală cu durata contractului lucrătorului sezonier (articolul 17, § 2, Regulamentul nr. 574/72).

Prestaţiile plătite membrilor familiei lucrătorului fac obiectul unei rambursări forfetare. O sumă forfetară este facturată începând cu data de înscriere a membrilor familiei. 

Datele ce trebuie să figureze în partea B a formularului E 109 pentru a stabili punctul de plecare al decontării sumelor forfetare, sunt prevăzute în decizia CASSTM nr. 170 din 11 iunie 1998 (JOCE L. 275 din 10 octombrie 1998). Este vorba de: 
· Data deschiderii drepturilor la prestaţii conform legislaţiei statului competente ce figurează în partea A;
· Data transferului de reşedinţă, dacă acesta a avut loc ulterior datei de deschidere a dreptului la prestaţii;
· Data care urmează încheierii unei perioade de acordare a dreptului atestată de un formular E 106, E 111, cardul european de asigurare de boală, E 111 sau E 128 dacă unul dintre aceste formulare a fost eliberat şi dacă formularul în cauză menţiona o dată precisă;
· Data de primire a formularului E 109 de către instituţia de la locul de reşedinţă, care constituie data de încetare a formularului E 106, E 111, cardul european de asigurare de boală, E 112 sau  E 128  dacă unul dintre aceste documente a fost eliberat şi nu menţiona o dată precisă de încheiere a dreptului. 
Instituţia competentă sau instituţia de la locul de reşedinţă, după caz, informează instituţia celuilalt stat cu privire la suprimarea dreptului la prestaţii prin intermediul formularului E 108 « Notificarea suspendării sau suprimării dreptului la prestaţiile în natură ale asigurării de boală şi maternitate». Instituţia destinatară a acestui document, după ce a completat partea B a formularului, retransmite un exemplar instituţiei care l-a eliberat. 

Articolul 20

Lucrătorii frontalieri şi membrii familiilor lor
Reguli speciale
Lucrătorul frontalier poate, de asemenea, să obţină prestaţiile pe teritoriul statului competent. Aceste prestaţii sunt acordate de instituţia competentă potrivit dispoziţiilor legislaţiei acestui stat, ca şi când persoana respectivă şi-ar avea reşedinţa în acest stat. Membrii familiei sale pot beneficia de prestaţii în aceleaşi condiţii; totuşi, acordarea acestor prestaţii este condiţionată, cu excepţia cazurilor de urgenţă, de existenţa unui acord între statele respective sau între autorităţile competente ale acestor state sau, în absenţa acestuia, de autorizarea prealabilă din partea instituţiei competente.

Definiţia lucrătorului frontalier: Lucrătorul frontalier este lucrătorul salariat sau independent care îşi exercită activitatea profesională pe teritoriul unui stat membru şi îşi are reşedinţa pe teritoriul altui stat membru, unde se întoarce în fiecare zi sau cel puţin o dată pe săptămână (art. 1 punctul b), regulamentul nr. 1408/71). 

Lucrătorul frontalier poate beneficia de prestaţiile în natură ale asigurării de boală şi maternitate în statul în care îşi are reşedinţa şi în statul competent, ca şi cum ar avea reşedinţa pe teritoriul acestui din urmă stat. 

În statul de reşedinţă lucrătorul frontalier şi membrii familiei sale beneficiază de prestaţii în aceleaşi condiţii ca şi lucrătorul şi membrii familiei sale care nu îşi au reşedinţa în statul competent (articolul 19). 

Prestaţiile acordate lucrătorului frontalier în statul competent sunt acordate de instituţia competentă ca şi cum lucrătorul ar avea reşedinţa pe teritoriul acesteia. 

Membrii familiei lucrătorului frontalier beneficiază de prestaţii în natură în statul în care îşi au reşedinţa. În cazul unei urgenţe sau sub rezerva unui acord între autorităţile competente, prestaţiile în natură pot fi acordate şi în statul competent.  

Sub rezerva unor dispoziţii naţionale mai favorabile sau a unui acord între instituţiile implicate, medicamentele, bandajele, ochelarii, aparatura medicală uşoară pentru persoanele cu handicap, analizele şi examenele de laborator nu pot fi acordate sau efectuate decât pe teritoriul unde au fost prescrise (articolul 19, regulamentul nr. 574/72). 
Articolul 21

Şederea sau transferul de reşedinţă în statul competent
1. Lucrătorul salariat sau independent prevăzut la articolul 19 paragraful 1 care locuieşte temporar pe teritoriul statului competent beneficiază de prestaţii potrivit dispoziţiilor legislaţiei acestui stat, ca şi cum şi-ar avea reşedinţa pe teritoriul acestuia, chiar dacă a beneficiat deja de  prestaţii pentru acelaşi caz de boală sau de maternitate înaintea şederii sale.

2. Paragraful 1 se aplică prin analogie membrilor familiei prevăzuţi la articolul 19, paragraful 2.

Totuşi, în cazul în care aceştia din urmă îşi au reşedinţa pe teritoriul unui stat membru, altul decât cel pe teritoriul căruia îşi are reşedinţa lucrătorul salariat sau independent, prestaţiile în natură sunt acordate de instituţia de la locul de şedere în numele instituţiei de la locul de reşedinţă al persoanelor respective.

3. Paragrafele 1 şi 2 nu se aplică lucrătorului frontalier, nici membrilor familiei sale.

4. Lucrătorul salariat sau independent şi membrii familiei sale prevăzuţi la articolul 19, care îşi transferă reşedinţa pe teritoriul statului competent, beneficiază de prestaţii potrivit dispoziţiilor legislaţiei acestui stat, chiar dacă au beneficiat deja de prestaţii pentru acelaşi caz de boală sau de maternitate înainte de transferul reşedinţei lor.

Membrii familiei îşi au reşedinţa împreună cu lucrătorul. În cazul întoarcerii sau şederii în statul competent, lucrătorul, precum şi membrii familiei sale care îşi au reşedinţa împreună cu acesta, beneficiază de prestaţii ca şi cum şi-ar avea reşedinţa pe teritoriul acestui stat (art. 21, § 1 et § 2, alineatul 1, regulamentul nr. 1408/71). Costul prestaţiilor astfel acordate este suportat de instituţia competentă.

Membrii familiei care nu îşi au reşedinţa împreună cu lucrătorul şi se deplasează în cadrul unui sejur în statul în care lucrătorul îşi exercită activitatea, beneficiază de prestaţii în natură ale asigurării de boală şi maternitate, acordate de instituţia de la locul de şedere, conform dispoziţiilor legislaţiei pe care o aplică, în numele instituţiei de la locul de reşedinţă (art. 19, § 2, alineatul 2, regulamentul nr. 1408/71). Membrii familiei sunt obligaţi să prezinte instituţiei de la locul de şedere un atestat eliberat de instituţia de la locul de reşedinţă, care certifică faptul că aceştia au dreptul la prestaţii (art. 19 bis, regulamentul nr. 574/72). În funcţie de situaţie, instituţia de la locul de reşedinţă va elibera un atestat cu privire la şederea temporară sau la transferul de reşedinţă pentru a beneficia de îngrijiri, dacă membrul familiei se deplasează în statul în care lucrătorul îşi are locul de muncă, pentru a beneficia de un tratament medical. 
Articolul 22

Şederea în afara statului competent
Întoarcerea sau transferul reşedinţei într-un alt stat membru în cursul unei boli sau al maternităţii
Necesitatea deplasării într-un alt stat membru pentru a beneficia de un tratament adecvat
1. Lucrătorul salariat sau independent care îndeplineşte condiţiile cerute de legislaţia statului competent pentru a avea dreptul la prestaţii, luând în considerare, după caz, dispoziţiile articolului 18 şi
a) a cărui stare necesită imediat prestaţii în cursul unei şederi pe teritoriul altui stat membru
sau
b) care, după ce i s-a recunoscut dreptul la prestaţii plătibile de instituţia competentă, este autorizat de această instituţie să revină pe teritoriul statului membru în care îşi are reşedinţa sau să-şi transfere reşedinţa pe teritoriul unui alt stat membru.

sau
c) care este autorizat de instituţia competentă să se deplaseze pe teritoriul unui alt stat membru pentru a beneficia acolo de un tratament adecvat stării sale,

are dreptul :

i. la prestaţiile în natură acordate, în numele instituţiei competente, de instituţia de la locul de şedere sau de reşedinţă, potrivit dispoziţiilor legislaţiei pe care o aplică aceasta, ca şi când ar fi afiliat la aceasta, durata de acordare a prestaţiilor fiind totuşi reglementată de legislaţia statului competent;

ii. la prestaţiile în bani acordate de instituţia competentă conform legislaţiei pe care aceasta o aplică. Totuşi, pe baza acordului dintre instituţia competentă şi instituţia de la locul de şedere sau de reşedinţă , aceste prestaţii pot fi acrodate de aceasta din urmă, în numele primei instituţii, conform dispoziţiilor legislaţiei statului competent.

2. Autorizaţia solicitată conform conform paragrafului 1 litera b) nu poate fi refuzată decât dacă s-a stabilit că deplasarea persoanei respective este de natură să-i comprimită starea de sănătate sau aplicarea tratamentului medical.

Autorizarea solicitată conform paragrafului 1 litera c) nu poate fi refuzată în cazul în care îngrijirile respective figurează printre prestaţiile prevăzute de legislaţia statului membru pe teritoriul căruia îşi are reşedinţa persoana respectivă şi dacă aceste îngrijiri nu pot, ţinând cont de starea sănătăţii sale în momentul respectiv şi de evoluţia probabilă a bolii, să îi fie acordate în intervalul de timp necesar în mod normal pentru obţinerea tratamentului în cauză în statul membru de reşedinţă.

3. Dispoziţiile paragrafelor 1 şi 2 sunt aplicabile prin analogie membrilor familiei unui lucrător salariat sau independent.

Totuşi, pentru aplicarea paragrafului 1 litera a) i) şi litera c) i) membrilor familiei prevăzuţi la articolul 19 paragraful 2, care îşi au reşedinţa pe teritoriul unui stat membru, altul decât cel pe teritoriul căruia îşi are reşedinţa lucrătorul salariat sau independent:

a) prestaţiile în natură sunt acordate, în numele instituţiei statului membru pe teritoriul căruia îşi au reşedinţa membrii familiei, de instituţia de la locul de şedere potrivit dispoziţiilor legislaţiei pe care o aplică, ca şi cum lucrătorul salariat sau independent ar fi afiliat la aceasta. Durata de acordare a prestaţiilor este totuşi reglementată de legislaţia statului membru pe teritoriul căruia membrii familiei îşi au reşedinţa;

b) autorizaţia cerută potrivit paragrafului 1 litera c) este eliberată de instituţia statului membru pe teritoriul căruia membrii familiei îşi au reşedinţa.

4. Faptul că  lucrătorul salariat sau independent beneficiază de dispoziţiile paragrafului 1 nu afectează dreptul la prestaţii al membrilor familiei sale.

Şederea temporară 
Prestaţiile care pot fi acordate lucrătorului în cazul unei şederi temporare sunt prestaţiile în natură şi în bani ale asigurării de boală şi maternitate [articolul 22, paragraful 1, a), i) şi ii)]

Lucrătorul şi/sau membrii familiei sale care se deplasează temporar pe teritoriul altui stat membru şi a căror stare de sănătate necesită îngrijiri imediate, pot obţine prestaţii aferente asigurării de boală şi maternitate pe timpul şederii lor (articolul 22, paragraful 1, punctul a), i) şi ii) şi paragraful 3, regulamentul nr. 1408/71). Aceste ultime dispoziţii erau aplicabile până la data de 31 mai 2004. 
Până la această dată, existau drepturi diferite pentru a avea acces la prestaţiile în natură în cursul unei şederi temporare într-un stat membru altul decât statul competent sau statul de reşedinţă, în funcţie de categoria căreia aparţinea persoana asigurată. Într-adevăr, era necesar a se face o distincţie între şederea temporară non-profesională a lucrătorului şi a familiei sale, pe de o parte (articolul 22 din regulamentul nr. 1408/71), şi şederea temporară a pensionarului şi a familiei sale sau şederea profesională a lucrătorului şi a familiei sale, pe de altă parte (articolele 22 ter şi 31 din regulamentul nr. 1408/71). Pentru primul tip de şedere, prestaţiile în natură erau acordate numai în cazul unor îngrijiri imediat necesare. Instituţiile de la locul de şedere verificau noţiunea de necesitate imediată. Comisia a admis (decizia CASSTM nr. 163 din 31 mai 1996 ; JOCE L 241 din 27 septembrie 1996) că, în cazul unei afecţiuni preexistente şi continue, dializa renală şi oxigenoterapia erau considerate ca având un caracter de imediată necesitate. De asemenea, îngrijirile cu privire la sarcină şi naştere înainte de începutul celei de-a 38-a săptămâni erau considerate ca imediat necesare (decizia CASSTM nr. 183 din 27 iunie 2001, JOCE L 54 din 25 februarie 2002, înlocuită de decizia nr. 195 din 23 martie 2004 ca urmare a modificării articolului 22 din regulamentul nr. 1408/71). Pentru prestaţiile acordate pentru al doilea tip de şedere, noţiunea de necesitate imediată nu mai exista, era vorba de îngrijiri devenite necesare în cursul şederii.  
Această noţiune de îngrijiri imediat necesare dispare începând cu data de 1 iunie 2004, data de intrare în vigoare a regulamentului (CE) nr. 631/2004 al Parlamentului şi Consiliului din 31 martie 2004 (JOUE L 100 din 6 aprilie 2004). Regulamentul modificativ suprimă noţiunea de necesitate imediată a îngrijirilor. Astfel, începând cu data de 1 iunie 2004, indiferent de motivul şederii (profesională sau non-profesională) sau de calitatea persoanei (lucrător sau pensionar), prestaţiile vor fi acordate pentru îngrijiri necesare din punct de vedere medical în cursul unei şederi pe teritoriul unui stat membru. 

În decizia sa nr. 194 din 17 decembrie 2003 (JOUE L 104 din 8 aprilie 2004), Comisia administrativă a dat o definiţie a prestaţiilor necesare din punct de vedere medical; este vorba despre prestaţii care sunt acordate unei persoane aflate în cadrul unei şederi temporare, în scopul de a evita ca aceasta să fie constrânsă să se întoarcă prematur în statul competent pentru a beneficia acolo de îngrijirile pe care le necesită starea sa de sănătate. Prestaţiile în cauză trebuie să permită asiguratului să-şi continue şederea în condiţii medicale sigure, ţinând cont de durata prevăzută a şederii. Numai elementele de ordin medical, replasate în contextul şederii temporare a persoanei în cauză, ţinând cont de starea sa medicală şi de antecedente sunt luate în considerare. 

De asemenea, anumite tipuri de tratamente, ca de exemplu dializele, necesită o infrastructură specifică ce trebuie să fie disponibilă în momentul şederii pacientului. Din acest motiv regulamentul modificativ menţionat mai sus prevede stabilirea de către Comisia administrativă a unei liste de prestaţii în natură care, pentru a putea fi acordate în cadrul unei şederi într-un alt stat membru necesită, din raţiuni practice, existenţa unui acord prealabil între persoana în cauză şi instituţia care acordă îngrijirile. Această listă care a fost publicată în decizia nr. 196 din 23 martie 2004 (JOUE L 156 din 30 aprilie 2004) vizează dializele şi oxigenoterapia. Cu toate acestea, este vorba de o listă ne-exhaustivă a tratamentelor vitale care necesită, în cadrul unei şederi în statul membru, acordul prealabil al unităţii ce acordă tratamentul. Acest acord prealabil are drept scop facilitarea liberei circulaţii a persoanelor implicate, în condiţii sigure din punct de vedere medical. 
În acelaşi mod, ca urmare a suprimării noţiunii de necesitate, prestaţiile în natură cu privire la sarcină sau naştere care se dovedesc necesare în cursul unei şederi temporare în alt stat membru, trebuie să fie suportate de instituţia competentă a persoanei asigurate conform articolului 22, paragraful 1, a), i) din regulament (Decizia nr. 195 din 23 martie 2004 ; JOUE nr. L 156 din 30 aprilie 2004). 
Bineînţeles, aceste dispoziţii nu se aplică în cazul în care persoana interesată s-a deplasat într-un alt stat membru pentru a beneficia de un tratament medical (îngrijiri programate), această situaţie este prevăzută la punctul c), paragraful 1, al articolului 22. 

Acordarea prestaţiilor 
Pentru a obţine prestaţii în statul de şedere, persoana asigurată sau membrul familiei sale va trebui să prezinte formularul E 111 [Atestat cu privire la dreptul la prestaţiile în natură în cursul unei şederi într-un stat membru] întocmit înainte de plecare, de instituţia de afiliere.

Prestaţiile sunt acordate conform legislaţiei statului de şedere (articolul 21, paragraful 1, regulamentul nr. 574/72). Pentru membrii familiei care nu îşi au reşedinţa împreună cu lucrătorul, instituţia competentă pentru eliberarea formularului E 111 va fi cea a statului de reşedinţă al familiei (articolul 23, regulamentul 574/72).

Introducerea cardului european de asigurare de boală prevăzut de decizia Comisiei nr. 189 din 18 iunie 2003 duce la suprimarea formularului E 111 şi înlocuirea acestuia cu un card de plastic ne-electronic. Instituirea cardului european a făcut obiectul a trei decizii ale CASSTM : deciziile nr. 189, 190 şi 191 din 18 iunie 2003 (JOUE L 276 din 27 octombrie 2003). Există măsuri tranzitorii, până la 31 decembrie 2005, pentru adoptarea cardului european de asigurare de boală. Ţările care au cerut să beneficieze de măsuri tranzitorii vor utiliza formularul E 111 publicat în decizia nr. a Comisiei administrative pentru securitatea socială a lucrătorilor migranţi. Pentru celelalte state, care posedă cardul european de asigurare de boală de la 1 iunie 2004, dacă acest card nu poate fi eliberat, ele vor trebui să întocmească în locul acestuia un certificat provizoriu de înlocuire a cardului european, care a fost publicat în anexa deciziei nr. 190 din 18 iunie 2004 (JOUE L 276 din 27 octombrie 2003). 
Acordarea directă a prestaţiilor 

În regulamentul modificativ, din motive de simplificare prestaţiile trebuie să poată fi acordate direct de prestatarii de îngrijiri pe baza prezentării cardului european de asigurare, sau a atestatului care ţine locul acestuia. Asiguratul nu trebuie să se mai prezinte la instituţia de la locul de şedere înainte de a merge la prestatarul de îngrijiri. Dacă persoanele interesate nu dispun de cardul european de asigurare de boală sau de atestatul cu privire la dreptul la îngrijiri în momentul solicitării îngrijirilor, instituţia de la locul de şedere trebuie să solicite instituţiei competente un atestat echivalent. 

Membrii familiei beneficiază de dispoziţiile cu privire la şederea temporară în aceleaşi condiţii ca şi lucrătorul. Pentru membrii familiei care nu îşi au reşedinţa împreună cu lucrătorul, instituţia de la locul de reşedinţă a membrilor familiei este considerată drept instituţie competentă (articolul 23, regulamentul nr. 574/72). 

Prestaţiile acordate în cursul unei şederi temporare fac obiectul unei rambursări pe bază de factură. 

Alinierea drepturilor şi crearea cardului european de asigurare de boală au condus la suprimarea articolului 20 din regulamentul nr. 574/72 care prevedea pentru salariaţii întreprinderilor din transporturile internaţionale un atestat specific ce era completat de angajator înainte de plecare şi care constituia o prezumţie de drepturi, instituţia de la locul de şedere adresându-se ulterior instituţiei competente pentru a obţine atestatul cu privire la drepturi, la fel ca pentru ceilalţi lucrători aflaţi în cadrul unei şederi în afara statului competent. 
Transferul de reşedinţă indemnizat 

Lucrătorul care beneficiază de prestaţiile asigurării de boală şi maternitate într-un stat poate solicita transferul reşedinţei sale pe teritoriul altui stat (articolul 22, paragraful 1, punctul b), i) şi ii), din regulament). Persoana interesată, pe toată durata transferului beneficiază de prestaţii în natură şi în bani aferente asigurării de boală şi maternitate. 
Formalităţi 

Pentru a beneficia de prestaţii în natură lucrătorul trebuie să prezinte instituţiei de la locul de reşedinţă formularul E 112 [Atestat cu privire la menţinerea prestaţiilor în curs, aferente asigurării de boală şi maternitate], eliberat de instituţia competentă. Acest document poate fi eliberat după plecare, în cazul în care nu a fost întocmit anterior, din motive de forţă majoră. El permite persoanei interesate să beneficieze de prestaţii în natură ale asigurării de boală şi maternitate (articolul 22, regulament nr. 574/72) pe durata transferului de reşedinţă. 
Casa competentă nu se poate opune transferului decât dacă deplasarea avută în vedere este de natură să compromită starea de sănătate a bolnavului sau aplicarea tratamentului medical (articolul 22, paragraful 2, regulamentul nr. 1408/71).

Prestaţiile în natură sunt acordate, în numele instituţiei competente, de organismul din noua ţară de reşedinţă, conform legislaţiei pe care o aplică. Prestaţiile astfel acordate fac obiectul unei rambursări pe bază de factură. 

Prestaţiile în bani sunt acordate direct de instituţia de afiliere. 

Transferul de reşedinţă pentru a beneficia de îngrijiri 
Persoana care doreşte să-şi transfere reşedinţa într-un alt stat membru pentru a beneficia acolo de îngrijiri trebuie, în prealabil, să obţină autorizaţia din partea casei la care este afiliată (articolul 22, paragraful 1, punctul c), i) şi ii) din regulament). 

Această autorizaţie nu îi poate fi refuzată atunci când îngrijirile care sunt solicitate figurează printre prestaţiile prevăzute de legislaţia statului competent şi şi aceste îngrijiri nu pot fi acordate într-un interval de timp rezonabil, ţinând cont de starea bolnavului şi de evoluţia probabilă a bolii (articolul 22, paragraful 2, din regulamentul nr. 1408/71). Cu toate acestea, puterea casei competente de refuzare a autorizaţiei este atacată de jurisprudenţa descrisă mai jos cu privire la îngrijirile transfrontaliere.

Formalităţi 

Asiguratul va trebui să solicite, înainte de plecare, casei la care este afiliat, formularul E 112 [Atestat cu privire la menţinerea prestaţiilor în curs ale asigurării de boală şi maternitate]. În cazul eliberării formularului E 112 prestaţiile în natură sunt acordate, în numele instituţiei competente, de organismul de la noul loc de reşedinţă, conform legislaţiei pe care o aplică acesta (articolul 22, regulamentul nr. 574/72). Prestaţiile astfel acordate fac obiectul unei rambursări pe bază de factură.

CJCE 
· Titularii unei pensii sau rente, în calitatea lor de foşti lucrători, pot beneficia de dispoziţiile articolului 22, paragraful 1, c) din regulamentul nr. 1408/71 (CJCE afacerea 182/78, Pierik, Rec. 1979, p. 1977). 

· Din momentul în care instituţia competentă recunoaşte că îngrijirile adecvate pentru starea de sănătate a lucrătorului reprezintă un tratament necesar şi eficient al bolii sau afecţiunii de care acesta suferă, condiţiile de aplicare a articolului 22, paragraful 2, alineatul 2 din regulamentul nr. 1408/71 sunt îndeplinite şi instituţia competentă nu poate refuza, în acest caz, autorizaţia prevăzută de această dispoziţie şi cerută conform paragrafului 1, c) (Hotărârea din 31 mai 1979, Pierick, afacerea 182/78, R. p. 1977). 

· Autorizaţia de a se deplasa într-un alt stat membru pentru a beneficia acolo de îngrijiri nu poate fi refuzată atunci când se dovedeşte, pe de o parte, că îngrijirile în cauză figurează printre prestaţiile prevăzute de legislaţia statului membru de reşedinţă şi, pe de altă parte, când un tratament identic sau care prezintă acelaşi grad de eficacitate nu poate fi obţinut într-un timp rezonabil în statul membru respectiv. Pentru a aprecia dacă această ultimă condiţie este îndeplinită, instituţia competentă trebuie să ia în considerare ansamblul circumstanţelor care caracterizează fiecare caz concret, ţinând cont de situaţia medicală a pacientului în momentul în care este solicitată autorizaţia şi, eventual, de gradul de durere sau de natura handicapului acestuia (Hotărârea din 23 octombrie 2003, Inizan afacerea C 56/01). . 

· Pensionarii care şi-au stabilit domiciliul în alt stat decât statul lor de origine trebuie să solicite casei de asigurare de boală la care sunt înscrişi în statul lor de reşedinţă, autorizaţia prealabilă pentru a beneficia de îngrijiri în alt stat membru. Acest principiu se aplică şi pensionarilor care beneficiază de îngrijiri medicale în statul debitor al pensiei (CJCE, Afacerea C 156/01 R.P van der Duin , hotărârea din 3 iulie 2003, Rec. 2003, p. I- 1179). 

Membrii familiei beneficiază de dispoziţiile cu privire la transferul de reşedinţă pentru a beneficia de îngrijiri în aceleaşi condiţii ca şi lucrătorul. Pentru membrii familiei care nu îşi au reşedinţa împreună cu lucrătorul, instituţia de la locul de reşedinţă al membrilor familiei este considerată drept instituţie competentă (articolul 23, regulamentul nr. 574/72). 

CJCE : libera circulaţie şi libera prestare de servicii 
Pe lângă aplicarea regulamentelor europene, Curtea de justiţie a Comunităţilor europene, bazându-se pe dispoziţiile tratatului, cu ocazia mai multor afaceri [afacerea C 120/95 N. Decker, hotărârea din 28 aprilie 1998  (Rec. 1998, p. I – 1831); afacerea C 158/96 R. Kohll, hotărârea din 28 aprilie 1998 (Rec. 1998, p. I 1931); afacerea C 157/99 B.S.M Smits, căsătorită Geraet et H.T.M. Peerbooms, hotărârea din 12 iulie 2001 (Rec. 2001 p. I – 5473); afacerea 368/98 Vanbraekel, hotărârea din 12 iulie 2001 (Rec. 2001 p. I - 5473) ; afacerea 385/99 Muller-faure şi Van Riet hotărârea din 13 mai 2003 (Rec. 2003 p. I - 4509)], a fost determinată să se pronunţe favorabil cu privire la rambursarea de către instituţiile de afiliere a prestaţiilor acordate în afara teritoriului competent şi pentru care procedura prevăzută de regulamentul nr. 1408/71 nu fusese urmată. În cadrul acestor afaceri, Curtea, fondându-se pe libera prestare de servicii sau libera circulaţie a mărfurilor, a recunoscut ca în cazurile care îi sunt înaintate regulamentul nu este aplicabil şi a precizat că numai măsurile luate pentru echilibrul financiar al unui regim pot justifica restricţii aduse acestor libertăţi. Astfel: 
· Un stat membru nu poate refuza rambursarea forfetară a unei perechi de ochelari cu lentile corectoare cumpărate de la un optician stabilit într-un alt stat membru, pe motivul că orice cumpărare a unui produs medical în străinătate este subordonată unei autorizări prealabile. 
· În acelaşi mod în materie de îngrijiri ambulatorii, un stat membru nu poate condiţiona rambursarea cheltuielilor efectuate de un ortodont stabilit în străinătate de o autorizaţie prealabilă. Curtea are aceeaşi poziţie atunci când este vorba de un sistem bazat pe prestaţii în natură şi nu mai este vorba de un sistem bazat pe rambursare. Un stat nu poate condiţiona suportarea îngrijirilor nespitaliceşti acordate în alt stat de încheierea unei convenţii între casa competentă şi prestatarul de îngrijiri. 
· În cazul îngrijirilor spitaliceşti Curta nu se opune principiului unei autorizaţii prealabile pentru îngrijirile spitaliceşti, în măsura în care condiţiile impuse pentru acordarea autorizaţiei sunt justificate şi satisfac exigenţa proporţionalităţii. Un regim de autorizare prealabilă nu poate legitima un comportament discreţionar din partea autorităţilor naţionale, de natură să priveze dispoziţiile comunitare de efectul lor util. Un regim de autorizare prealabilă trebuie să se bazeze pe un sistem procedural uşor accesibil, menit să garanteze persoanelor interesate faptul că cererea lor va fi rezolvată într-un termen de timp rezonabil, cu obiectivitate şi imparţialitate. Eventualele refuzuri trebuie să poată face obiectul unui recurs. 
· Pentru Curte articolul 22 din regulamentul nr. 1408/71 nu are drept efect să împiedice un stat den afiliere să efectueze o rambursare complementară ce corespunde diferenţei dintre regimul de intervenţie prevăzut de legislaţia statului competent şi cel aplicat de legislaţia statului de şedere. 
Rambursare a posteriori, aplicarea articolului 34 din regulamentul 574/72

Atunci când persoana interesată, în timpul şederii sale, nu a îndeplinit formalităţile pentru a obţine rambursarea cheltuielilor în statul în care îngrijirile au fost acordate, şi se întoarce în statul competent cu facturile, există mai multe posibilităţi de rambursare a posteriori.  

Rambursare în funcţie de tarifele aplicate în statul de şedere: atunci când persoana interesată se întoarce în statul competent cu facturile, instituţia competentă se adresează instituţiei de la locul de şedere pentru a-i solicita să-i indice suma ca ar fi fost rambursată dacă persoana interesată i s-ar fi adresat în timpul şederii sale. Această cerere este efectuată prin intermediul formularului E 126 « Stabilirea tarifelor în vederea rambursării prestaţiilor în natură» la care sunt anexate facturile achitate cu cheltuielile efectuate. Atunci când este vorba de cheltuieli importante, instituţia competentă poate plăti persoanei interesate un avans de îndată ce aceasta introduce cererea sa de rambursare. 

Dacă instituţia de la locul de şedere şi instituţia competentă au încheiat un acord ce prevede fie renunţarea, fie o rambursare forfetară a prestaţiilor, instituţia de la locul de şedere este obligată în plus să transfere instituţiei competente suma ce trebuie rambursată persoanei interesate (regulamentul nr. 574/72, articol 34, paragraful 2, alineatul 2). 
Tarife aplicabile în statul competent: pentru a efectua rambursările şi a compensa absenţa tarifelor de rambursare în anumite state, atunci când cheltuielile angajate în cursul şederii nu depăşesc un anumit cuantum, fixat la 1000 euro maxim (decizia nr. 176 din 24 iunie 1999, JOCE L 243 din 28 septembrie 2000), instituţia competentă poate, cu anumite condiţii, să realizeze rambursarea cheltuielilor conform dispoziţiilor legislaţiei pe care o aplică. Această sumă reprezintă un cuantum maxim iar statele membre pot fixa o sumă mai mică dacă doresc acest lucru. Pentru aplicarea acestei proceduri instituţia de afiliere solicită acordul din partea asiguratului înainte de a realiza rambursarea pe baza tarifelor pe care le aplică. 
În fine, dacă legislaţia statului de şedere nu prevede tarife de rambursare, instituţia competentă poate realiza rambursarea cheltuielilor în funcţie de tarifele pe care le aplică, fără ca acordul persoanei asigurate să fie necesar şi fără să se aplice un plafon maxim. 
Bineînţeles, cuantumul rambursării efectuate de instituţia competentă nu poate depăşi valoarea cheltuielilor angajate. 

Articolul 22 bis (14)
Reguli speciale pentru anumite categorii de persoane
Fără a lua în considerare articolul 2 din prezentul Regulament, articolul 22 paragraful 1 literele a) şi c) se aplică de asemenea persoanelor care sunt cetăţeni ai unuia dintre statele membre şi care sunt asigurate conform legislaţiei unui stat membru, precum şi membrilor familiilor lor ce rezidă împreună cu acestea.

Persoanele asigurate conform legislaţiei unui stat membru şi care nu sunt nici lucrători salariaţi, nici lucrători independenţi, nici membri ai familiei unui lucrător, pot beneficia de asemenea de dispoziţiile paragrafului 1, literele a), şi c) ale articolului 22 din regulament (şedere temporară şi transfer de reşedinţă pentru a beneficia de îngrijiri). 

În ceea ce priveşte noţiunea de persoane asigurate, comisia, în decizia sa CASSTM nr. 174 din 20 aprilie 1999 (JOCE L 47, 19 februarie 2000) fixează limitele domeniului de aplicare a articolului 22 bis. Pentru a beneficia de aceste dispoziţii trebuie ca persoana să fie cetăţean al unui stat membru, asigurat în altă calitate decât cea de lucrător, cu tutlu voluntar, obligatoriu sau facultativ continuu, în cadrul unui regim prevăzut în domeniul de aplicare al regulamentului. Nu beneficiază de acest articol persoanele ale căror drepturi decurg dintr-un regim de asistenţă socială sau medicală sau din regimurile victimelor de război sau ale consecinţelor războiului.

Articolul 22 ter (15)

Activitatea exercitată într-un stat membru, altul decât statul competent -

Şedere în statul în care este exercitată activitatea
Lucrătorul salariat sau independent prevăzut la articolul 13 paragraful 2 litera d), la articolul 14, la articolul 14 bis, la articolul 14 ter, la articolul 14 quater litera a) sau la articolul 17, precum şi membrii familiei sale care îl însoţesc, beneficiază de dispoziţiile articolului 22 paragraful 1 litera a) pentru orice stare de sănătate ce necesită prestaţii în cursul unei şederi pe teritoriul statului membru în care lucrătorul îşi exercită activitatea profesională sau sub pavilionul căruia se află vaporul la bordul căruia lucrătorul îşi exercită activitatea profesională.

Acest articol prevede că lucrătorul trimis temporar într-un alt stat membru pentru  exercita acolo o activitate profesională, precum şi membrii familiei sale care îl însoţesc, pot beneficia de prestaţiile asigurării de boală şi maternitate pe durata şederii lor, pentru îngrijirile necesare stării lor de sănătate, fără noţiunea de necesitate imediată. 
Formalităţile ce trebuie îndeplinite de persoana interesată şi modalităţile de acordare a prestaţiilor sunt aceleaşi ca şi în cazul şederii temporare, cu deosebirea că persoana trebuie să aibă asupra sa formularul E 128 [Atestat cu privire la dreptul la prestaţiile în natură necesare în cursul unei şederi într-un stat membru] în locul formularului E 111, iar noţiunea de necesitate imediată pentru acordarea prestaţiilor în cursul şederii persoanei nu poate fi invocată. 

Totuşi,  cum această noţiune diferită în acordarea prestaţiilor (îngrijiri imediat necesare şi îngrijiri necesare stării de sănătate) a dispărut începând cu data de 1 iunie 2004 (dată de intrare în vigoare a regulamentului (CE) nr. 631/2004), acest articol care nu îşi mai avea raţiunea de a exista ca urma a alinierii drepturilor tuturor categoriilor de persoane asigurate, a fost suprimat de regulamentul menţionat mai sus (a se vedea comentariile la articolul 22). 

Article 22 quater (17) (20)

…

Articolul 23 (A)

Calculul prestaţiilor în bani
1. Instituţia competentă a unui stat membru a cărui legislaţie prevede că pentru calculul prestaţiilor în bani se ia în considerare un câştig mediu sau o bază de cotizare medie, stabileşte acest câştig mediu sau această bază de cotizare medie exclusiv în funcţie de câştigurile constatate sau de bazele de cotizare aplicate în cursul perioadelor realizate potrivit legislaţiei respective.

2. Instituţia competentă a unui stat membru a cărui legislaţie prevede că pentru calculul prestaţiilor în bani se ia în considerare un câştig forfetar ţine cont exclusiv de câştigul forfetar sau, după caz, de media câştigurilor forfetare ce corespund perioadelor realizate potrivit legislaţiei respective.

3. Instituţia competentă a unui stat membru a cărui legislaţie prevede că valoarea  prestaţiilor în bani variază în funcţie de numărul membrilor familiei ia în calcul şi membrii familiei persoanei respective care îşi au reşedinţa pe teritoriul unui alt stat membru, ca şi cum aceştia şi-ar avea reşedinţa pe teritoriul statului competent.

Ce se înţelege prin prestaţii în bani?
· Prestaţiile în bani sunt destinate să compenseze pierderea de salariu a lucrătorului bolnav
· Plata remuneraţiei angajatorului în caz de incapacitate de muncă 

· Pe lângă prestaţiile legate de pierderea salariului, se regăseşte alocaţia de dependenţă sun forma unui ajutor financiar care permite îmbunătăţirea globală a nivelului de trai. Pentru Curtea de justiţie, o alocaţie periodică ce nu este supusă nici angajării prealabile a anumitor cheltuieli pentru îngrijiri, nici întocmirii unor documente justificative privind cheltuielile angajate, este o prestaţie în bani a asigurării de boală. Curtea a adăugat că valoarea alocaţiei este fixă şi independentă de cheltuielile angajate în mod real de către beneficiar pentru a-şi satisface nevoile ce ţin de traiul curent. În plus, beneficiarul dispune de o mare libertate în ceea ce priveşte utilizarea sumelor alocate (CJCE afacerea C-160/96 Molenaar / AOK Baden Wurttemberg, hotărârea din 5 martie 1998, Rec. p. I-843 ; CJCE afacerea C-215/99, Friedrich Jauch, Rec. 2001 p. I - 1901).

Situaţii în care prestaţiile în bani pot fi acordate 

Prestaţiile în bani sunt acordate în caz de reşedinţă, de şedere sau de transfer al reşedinţei în afara statului competent. Ele sunt acordate de către instituţia competentă conform dispoziţiilor legislaţiei pe care o aplică. Totuşi, instituţia competentă şi instituţia de la locul de şedere sau de reşedinţă pot încheia un acord cu privire la acordarea prestaţiilor.  

Instituţia competentă poate refuza acordarea prestaţiilor în bani pe motivul că persoana interesată nu s-a supus formalităţilor prevăzute de legislaţia ţării de reşedinţă sau de şedere, sau pe motivul că aceasta este aptă să-şi reia activitatea. Ea notifică în acest caz decizia sa lucrătorului şi adresează o copie a notificării instituţiei de la locul de reşedinţă sau de şedere (articolul 18, regulament nr. 574/72)

Condiţii pentru obţinerea plăţii prestaţiilor în bani 

Condiţiile pentru obţinerea prestaţiilor în bani sunt descrise în articolele 18, 24 şi 25 din regulamentul nr. 574/72. Pentru a beneficia de prestaţii în bani lucrătorul este obligat să se adreseze în termen de trei zile de la începerea incapacităţii de muncă, către instituţia de la locul de reşedinţă sau de şedere prezentând un aviz de încetare a activităţii sau un certificat de incapacitate de muncă eliberată de medicul curant (articolul 18 din regulamentul nr. 574/72).
Obligaţia respectării termenului de trei zile nu este însoţită de nici o sancţiune. Dacă medicul instituţiei de la locul de reşedinţă sau de şedere, care efectuează controlul, nu mai este în măsură să constate incapacitatea, persoana interesată suportă ea însăşi consecinţele omisiunii sale. Din contră, dacă acest control poate fi efectuat, procedura îşi urmează cursul (CJCE : afacerea 22/86 din 12 martie 1987, Rindome, Rec. 1987, p. 1339). 

În eventualitatea în care medicii curanţi din ţara de şedere sau de reşedinţă nu eliberează certificat de incapacitate de muncă, persoana interesată se adresează direct instituţiei de la locul de reşedinţă care întocmeşte certificatul de incapacitate de muncă. 

Instituţia de la locul de reşedinţă realizează, în termen de trei zile de la data la care lucrătorul i s-a adresat, controlul medical al persoanei interesate. Acest raport, care indică în special durata probabilă a incapacităţii, este întocmit într-un formular E 116 « Raport medical în caz de incapacitate de muncă (boală, maternitate, accident de muncă, boală profesională) » apoi este adresat instituţiei competente de care aparţine lucrătorul, însoţit de formularul E 115 « Cerere de prestaţii în bani pentru incapacitate de muncă ». 

Instituţia de afiliere, de îndată ce primeşte documentele, realizează examinarea dosarului, ia decizia pe care o transmite casei de la locul de reşedinţă sau de şedere şi persoanei interesate prin intermediul formularului E 117 « Acordarea prestaţiilor în bani în caz de maternitate şi de incapacitate de muncă» sau al formularului E 118 « Notificarea nerecunoaşterii sau încheierii incapacităţii de muncă ». 

Instituţia competentă, chiar dacă este vorba de angajator, are facultatea de a dispune controlul bolnavului de către un medic ales de ea (articolul 18 § 5, regulamentul nr. 574/72). 
CJCE 

· Un fapt ce se produce în statul de reşedinţă sau de şedere (detenţie) poate fi asimilat unui fapt ce se produce în statul competent şi antrena decăderea din dreptul la prestaţie (CJCE, 28 iunie 1978, P.C. Kenny, 1/78, Rec. 1978, 1489).

· Dacă instituţia nu uzează de facultatea ce îi este oferită prin articolul 18, paragraful 5 din regulamentul nr. 574/72 de a dispune examinarea lucrătorului de către un medic desemnat la alegerea sa, ea este legată de fapt şi de drept de constatările efectuate de instituţia de la locul de reşedinţă sau de şedere (CJCE, 3 iunie 1992, Paletta C-45/90, Rec. 1992, I p. 3423). 
· Pentru a efectua controlul nu este necesar ca persoana interesată să se întoarcă în statul competent. Instituţia competentă poate trimite un medic în statul de reşedinţă sau de şedere sau să apeleze la un medic din statul de şedere sau de reşedinţă. Nerespectarea, de către instituţia de la locul de reşedinţă sau de şedere, a termenelor pentru efectuarea controalelor sau transmiterea raportului medical nu poate să producă efecte defavorabile asupra drepturilor beneficiarilor (CJCE, 12 martie 1987 Rindome, 22/86, Rec. 1987, p. 1339). 
· Lucrătorul inactiv în statul de reşedinţă sau de şedere beneficiază de prestaţii în bani acordate de precedentul stat, dacă, în condiţiile în care şi-ar avea reşedinţa în acest stat, ar putea avea dreptul la astfel de prestaţii (CJCE, 10 martie 1992, A.M. Twoney, C 215/90, Rec. 1992, I, p. 1283).
Pentru calculul prestaţiilor în bani nu se ţine cont de câştigurile, bazele de cotizare, câştigurile forfetare sau mediile câştigurilor obţinute în cursul perioadelor de asigurare realizate conform legislaţiei competente care acordă şi plăteşte prestaţia. 

Dacă legislaţia competentă prevede că suma prestaţiilor variază în funcţie de numărul membrilor familiei, membrii familiei lucrătorului care îşi au reşedinţa pe teritoriul altui stat sunt luaţi în considerare pentru calculul prestaţiilor, ca şi cum şi-ar fi avut reşedinţa pe teritoriul statului competent. În acest caz lucrătorul prezintă formularul E 105 « Atestat cu privire la membrii familiei lucrătorului salariat sau independent ce trebuie luaţi în considerare pentru calculul prestaţiilor în bani în caz de incapacitate de muncă» întocmit de instituţia de la locul de reşedinţă al familiei. In locul acestui atestat, instituţia competentă poate solicita documentele recente privind starea civilă (articolul 25, regulamentul nr. 574/72).
Articolul 24

Prestaţii în natură substanţiale
1. Lucrătorul salariat sau independent căruia dreptul la o proteză, la un aparat complex sau la alte prestaţii substanţiale în natură, i-a fost recunoscut, lui sau unui membru al familiei sale, de instituţia unui stat membru înaintea noii sale afilieri la instituţia altui stat membru, beneficiază de aceste prestaţii pe cheltuiala primei instituţii, chiar dacă acestea sunt acordate în timp ce lucrătorul respectiv este deja afiliat la cea de-a doua instituţie.

2. Comisia Administrativă stabileşte lista prestaţiilor cărora li se aplică dispoziţiile paragrafului 1.

Protezele, aparatura complexă sau alte prestaţii în natură substanţiale care au fost acordate lucrătorului sau unuia dintre membrii familiei de către instituţia unui stat membru înainte de afilierea acestuia la instituţia altui stat membru, sunt acordate de instituţia primului stat şi sunt în continuare suportate de către acesta chiar dacă atribuirea lor intervine în timp ce persoana interesată se află deja afiliată la instituţia celui de-al doilea stat. 

Prestaţiile în natură substanţiale au făcut obiectul unei liste publicate prin decizia CASSTM nr. 135 din 1 iulie 1987 (JOCE C 281 din 4 noiembrie 1988), modificată prin decizia nr. 171 din 9 decembrie 1998 (JOCE n° L 143 din 8 iunie 1999).    
Înainte de adoptarea regulamentului (CE) nr. 631/2004 din 31 martie 2004, articolul 17 din regulamentul (CEE) nr. 574/72 conţinea dispoziţii specifice pentru acordarea prestaţiilor în natură substanţiale şi în caz de spitalizare, atunci când prestaţiile în cauză erau acordate în numele instituţiei altui stat membru şi făceau obiectul unei rambursări pe bază de factură.   

Din momentul în care rambursarea prestaţiilor se efectua pe bază de facturi, instituţia de la locul de reşedinţă sau de şedere era obligată să avertizeze instituţia competentă asupra oricărei spitalizări sau acordări de prestaţii în natură substanţiale. 

Astfel în termen de trei zile de la data la care instituţia de la locul de reşedinţă sau de şedere lua cunoştinţă de intrarea unei persoane asigurate pe teritoriul altui stat membru, într-o instituţie spitalicească situată pe teritoriul acestuia, ea informa instituţia competentă cu privire la acest lucru, precizând data intrării, durata probabilă a spitalizării şi data ieşirii din spital. Această informare se realiza prin intermediul formularului E 113. 

Prestaţiile în natură substanţiale sunt prestaţiile care figurează în legislaţia aplicată de instituţia statului de reşedinţă, a căror acordare este subordonată unei autorizări prealabile, care sunt menţionate într-o listă stabilită de comisia administrativă pentru securitatea socială a lucrătorilor migranţi şi al căror cost probabil depăşeşte o sumă forfetară revizuită în mod periodic. Costul a fost fixat prin decizia nr. 171 din 9 decembrie 1998 (JOCE nr. L 143, 8 iunie 1999) la 500 euro pentru toate statele, fie că acestea aparţin sau nu zonei euro. Instituţia de la locul de reşedinţă obligată la plata prestaţiilor, avizează instituţia competentă prin intermediul formularului E 114. Aceasta din urmă poate, în termen de cincisprezece zile de la transmiterea avizului cu privire la acordarea prestaţiilor, să notifice opoziţia sa motivată. Dacă instituţia de la locul de reşedinţă nu a primit o opoziţie la expirarea termenului, ea acordă prestaţiile. In caz de urgenţă absolută, respectiv atunci când acordarea prestaţiilor nu poate fi amânată fără a pune în pericol viaţa sau compromite starea de sănătate a bolnavului, instituţia de la locul de reşedinţă acordă prestaţiile şi avizează instituţia competentă despre aceasta prin intermediul formularului E 114. Atunci când una dintre prestaţiile enumerate în decizia nr.  171 este ruptă sau deteriorată, necesitatea reînnoirii sale este justificată de caracterul urgent al acesteia. 

Aceste obligaţii cu privire la informare în caz de spitalizare sau de acordare a prestaţiilor în natură substanţiale atunci când rambursarea prestaţiilor acordate făceau obiectul unei rambursări pe bază de factură, au fost suprimate de regulamentul (CE) nr. 631/2004). 
SecŢIUNEA 3

Şomerii şi membrii familiei lor
Articolul 25

1. Un lucrător salariat sau independent aflat în şomaj, căruia i se aplică dispoziţiile articolului 69 paragraful 1 sau ale articolului 71 paragraful 1 litera b) ii) a doua frază şi care îndeplineşte condiţiile cerute de legislaţia statului competent pentru a avea dreptul la prestaţii în natură şi în bani, ţinând cont, după caz, de  dispoziţiile articolului 18, beneficiază, pe parcursul perioadei prevăzute la articolul 69 paragraful 1 litera c) :

a) de prestaţii în natură acordate, în numele instituţiei competente, de instituţia statului membru în care el îşi caută un loc de muncă, potrivit dispoziţiilor legislaţiei pe care o aplică această din urmă instituţie, ca şi cum ar fi afiliat la aceasta;

b) de prestaţii în bani acordate de instituţia competentă potrivit dispoziţiilor legislaţiei pe care o aplică. Totuşi, pe baza acordului dintre instituţia competentă şi instituţia statului membru în care şomerul caută un loc de muncă, prestaţiile pot fi acordate de aceasta din urmă în numele primei instituţii, potrivit dispoziţiilor legislaţiei statului competent. Prestaţiile de şomaj prevăzute la articolul 69 paragraful 1, nu sunt acordate pe parcursul perioadei de plată a prestaţiilor în bani.

2. Un lucrător salariat aflat în şomaj total şi căruia i se aplică dispoziţiile articolului 71 paragraful 1 litera a) ii) sau litera b) ii) beneficiază de prestaţii în natură şi în bani potrivit dispoziţiilor legislaţiei statului membru pe al cărui teritoriu îşi are reşedinţa, ca şi când ar fi fost supus acestei legislaţii pe durata exercitării ultimei activităţi profesionale, ţinând cont, după caz, de dispoziţiile articolului 18; costul acestor prestaţii va fi suportat de instituţia din ţara de reşedinţă.

3. În cazul în care un şomer îndeplineşte condiţiile cerute de legislaţia statului membru căruia îi revine sarcina suportării costului prestaţiilor de şomaj, pentru deschiderea dreptului la prestaţii de boală şi maternitate, ţinând cont, după caz, de dispoziţiile articolului 18, membrii familiei acestuia beneficiază de aceste prestaţii, indiferent de statul membru pe teritoriul căruia îşi au reşedinţa sau locuiesc temporar. Aceste prestaţii sunt acordate:

i) în ceea ce priveşte prestaţiile în natură, de instituţia de la locul de reşedinţă sau de şedere, potrivit dispoziţiilor legislaţiei pe care o aplică, în numele instituţiei competente a statului membru căruia îi revine sarcina suportării costului prestaţiilor de şomaj;

ii) în ceea ce priveşte prestaţiile în bani, de instituţia competentă a statului membru căruia îi revine sarcina suportării costului prestaţiilor de şomaj, potrivit dispoziţiilor legislaţiei pe care o aplică.

4. Fără a se aduce atingere dispoziţiilor legislaţiei unui stat membru care permit acordarea prestaţiilor de boală pe o perioadă mai mare, durata prevăzută la paragraful 1 poate fi prelungită, în cazuri de forţă majoră, de către instituţia competentă, în limita stabilită de legislaţia pe care o aplică această instituţie.

Dispoziţiile cu privire la şomer privesc situaţiile următoare:
· Transferul de reşedinţă pentru a căuta un loc de muncă (paragraf 1)

· Lucrătorul în situaţie de şomaj complet care nu îşi avea reşedinţa pe teritoriul statului competent (şomerul prevăzut la articolul 71, paragraful 1, a), ii), sau b) ii), prima frază)

· Membrii familiei şomerului. 

Transferul de reşedinţă pentru a căuta un loc de muncă 
Lucrătorul aflat în situaţie de şomaj indemnizat potrivit legislaţiei unui stat membru şi care este autorizat să-şi transfere reşedinţa într-un alt stat membru pentru a căuta acolo un loc de muncă (cf. Partea şomaj, articolul 69, paragraf 1), beneficiază, pentru el şi membrii familiei sale care îl însoţesc, de prestaţii în natură şi bani ale asigurării de boală şi maternitate, pe teritoriul statului în care caută un loc de muncă (articolul 25, paragraf 1, din regulamentul nr. 1408/71).

Formalităţile ce trebuie îndeplinite sunt descrise în articolul 26 din regulamentul nr. 574/72. persoana interesată trebuie să fi solicitat, înaintea plecării sale, casei de asigurări de boală de care aparţine, întocmirea unui atestat cu privire la drepturi, valabil pentru durata transferului de reşedinţă în vederea căutării unui loc de muncă. 

Pentru a putea beneficia de prestaţii în natură, persoana interesată va trebui să prezinte prestatarului de îngrijiri atestatul cu privire la drepturi, eliberat de instituţia competentă, ce certifică dreptul la prestaţii 
Prestaţiile în natură vor fi acordate, în numele instituţiei competente, de către instituţia statului în care persoana interesată caută un loc de muncă, potrivit legislaţiei pe care o aplică pentru durata menţionată în atestatul cu privire la drepturi. 
Prestaţiile astfel acordate fac obiectul unei rambursări pe bază de factură. 

Formularul E 119 era atestatul cu privire la dreptul la prestaţiile în natură şi în bani. Totuşi, de la intrarea în vigoare a regulamentului modificativ (CE) nr. 631/2004 din 31 martie 2004, se face distincţia între atestatul privind dreptul la prestaţiile în natură şi atestatul privind dreptul la prestaţiile în bani. Atestatul privind dreptul la prestaţiile în natură va fi cardul european de asigurare de boală sau atestatul cu privire la drepturi ce ţine locul acestuia. Prestaţiile în natură acordate vor fi cele care se dovedesc necesare din punct de vedere medical, în cursul şederii. Dispoziţiile articolului 22, paragraful 1 bis, cu privire la prestaţii, care necesită, din raţiuni practice, un acord prealabil între instituţia de îngrijiri şi persoana implicată sunt aplicabile şi şomerului care îşi transferă reşedinţa pentru a căuta un loc de muncă.  
Ca şi în cadrul şederii temporare, din raţiuni ce ţin de simplificare administrativă, prestaţiile în natură ale asigurării de boală trebuie să poată fi acordate direct de prestatarii de îngrijiri în urma prezentării cardului european de asigurare, sau a atestatului ce ţine locul acestuia. Asiguratul nu trebuie să se mai prezinte la instituţia de la locul de şedere înainte de a se duce la prestatarul de îngrijiri. Dacă persoana interesată nu dispune de cardul european de asigurare de boală au de atestatul cu privire la dreptul la îngrijiri în momentul solicitării îngrijirilor, el se adresează instituţiei de la locul de şedere care îl solicită instituţiei competente. 

Atestatul cu privire la dreptul la prestaţiile în bani trebuie să fie eliberat înainte de plecare de către instituţia de asigurare competentă. Dacă şomerul nu prezintă acest atestat, instituţia statului în care şomerul s-a deplasat se adresează instituţiei competente pentru a-l obţine. Acest atestat certifică existenţa unui drept la prestaţiile în bani, durata dreptului şi, în caz de incapacitate de muncă sau spitalizare, cuantumul prestaţiilor în bani ce trebuie acordate, eventual în baza asigurării de boală (articolul 26, paragraful 1 bis, regulamentul 574/72 modificat de regulamentul nr. 631/2004). 
Pentru formalităţile ce trebuie îndeplinite pentru acordarea prestaţiilor în bani, se vor putea aplica dispoziţiile cu privire la acordarea prestaţiilor în bani prevăzute la articolul 18 din regulamentul nr. 574/72 (a se vedea observaţiile de la articolul 23 din regulamentul nr. 1408/71)
În caz de forţă majoră, termenul de trei luni poate fi prelungit de instituţia competentă în materie de asigurare de boală, în limitele prevăzute de legislaţia pe care o aplică aceasta (articolul 25, paragraful 4 din regulamentul nr. 1408/71). 

În afacerea C-391/93, U. Perrotta, hotărârea din 13 iulie 1995 (Rec. 1995 – I, p. 2079), Curtea de justiţie a Comunităţilor europene a fost determinată să dea o interpretare noţiunii de forţă majoră. Pentru aplicarea acestei noţiuni casa trebuie să stabilească dacă întoarcerea şomerului în statul competent este de natură să compromită şansele acestuia de vindecare sau să-l solicite prea mult. Faptul că este apt să realizeze călătoria nu poate să excludă a priori beneficiul prelungirii. 

Prestaţiile în bani vor fi acordate de către instituţia competentă. Formalităţile ce trebuie îndeplinite sunt aceleaşi ca cele descrise pentru lucrătorul care nu îşi are reşedinţa în statul competent sau care se află în cadrul unei şederi în afara statului competent. Instituţia de asigurări de boală a statului în care lucrătorul caută un loc de muncă va trebui să avertizeze, în afară de casa de asigurări de boală competentă, şi casa de asigurări de şomaj a statului competent şi casa de asigurări a statului în care şomerul caută un loc de muncă, cu privire la incapacitatea de muncă. 

Lucrătorul în situaţie de şomaj complet 
Lucrătorul frontalier în situaţie de şomaj complet, lucrătorul care, în cursul ultimului său loc de muncă, nu îşi avea reşedinţa pe teritoriul statului competent, care beneficiază de prestaţii de şomaj acordate de instituţia de la locul de reşedinţă şi suportate de aceasta, beneficiază de prestaţii în natură şi în bani acordate de instituţia de la locul de reşedinţă şi suportate de aceasta, ca şi cum ar fi fost afiliaţi la legislaţia acesteia în cursul ultimului lor loc de muncă. Instituţia de la locul de reşedinţă poate recurge, eventual, la perioadele de asigurare realizate pe teritorului statului în care persoana interesată şi-a exercitat anterior activitatea. Acesta este singurul caz, în materie de totalizare a perioadelor de asigurare de boală, în care se va putea face apel la perioadele de asigurare realizate în precedentul stat de angajate, fără să fie nevoie ca lucrătorul să fi reluat o activitate în statul devenit stat competent. 
Membrii familiei şomerului 
Membrii familiei şomerului care are dreptul la prestaţii beneficiază de prestaţii în natură ale asigurării de boală şi maternitate, indiferent de statul lor de reşedinţă sau de şedere.  
Membrii familiei şomerului care nu îşi aveau reşedinţa în statul competent şi pentru care un formular E 109 fusese eliberat, continuă să beneficieze de prestaţii în natură în statul lor de reşedinţă, însă pe baza unui formular E 106. Formularul E 109 este anulat de un formulat E 108 şi un formular E 106 este eliberat de instituţia competentă de care aparţine şomerul. Prestaţiile în natură acordate pentru membrii familiei şomerului sunt suportate de instituţia statului căruia îi revine sarcina suportării costului prestaţiilor de şomaj. 

Dacă membrii familiei însoţesc şomerul care îşi transferă reşedinţa pentru a căuta un loc de muncă, pentru a obţine aceste prestaţii, cardul european de asigurări de boală sau documentul ce ţine locul acestuia va trebui să fie prezentat prestatarului de îngrijiri. Prestaţiile sunt acordate membrilor familiei în aceleaşi condiţii ca şi lucrătorului.  
Reguli de prioritate 
Lucrătorul în situaţie de şomaj complet care reia o activitate cu timp redus este considerat drept lucrător pentru aplicarea capitolului cu privire la boală şi maternitate, iar dispoziţiile articolului 25 din regulament nu i se mai aplică (decizia CASSTM nr. 156 din 7 aprilie 1995, JOCE L 249 din 17 octombrie 1995). Membrii familiei acestuia sunt în acest caz consideraţi ca membri ai unui lucrător salariat sau independent. 

Articolul 25 bis (14)

Cotizaţii suportate de lucrătorii salariaţi aflaţi în şomaj complet
Instituţia unui stat membru debitoare de prestaţii în natură şi în bani pentru şomerii prevăzuţi la articolul 25 paragraful 2, care aplică o legislaţie ce prevede reţinerea de cotizaţii suportate de şomeri, pentru acoperirea prestaţiilor de boală şi maternitate, este autorizată să opereze aceste reţineri conform dispoziţiilor legislaţiei sale.

Instituţia căreia îi revine sarcina suportării prestaţiilor în natură şi în bani ale şomerului poate reţine cotizaţii pentru acoperirea riscului de boală şi maternitate, din prestaţiile pe care le plăteşte acestuia, cu condiţia ca legislaţia sa să prevadă o astfel de reţinere.   

SecŢIUNEA 4

Solicitanţii de pensii sau rente şi membrii familiilor lor
Articolul 26

Dreptul la prestaţii în natură în cazul încetării dreptului la prestaţii
din partea ultimei instituţii competente
1. Lucrătorul salariat sau independent, membrii familiei sale sau urmaşii săi care, în timpul examinării unei cereri de pensie sau rentă, încetează să aibă dreptul la prestaţiile în natură conform legislaţiei ultimului stat membru competent, beneficiază totuşi de aceste prestaţii în următoarele condiţii: prestaţiile în natură sunt acordate conform dispoziţiilor  legislaţiei statului membru pe teritoriul căruia persoana sau persoanele respective îşi au reşedinţa, cu condiţia ca ele să aibă dreptul la aceste prestaţii conform acestei legislaţii sau să fi avut dreptul la ele conform legislaţiei unui alt stat membru dacă şi-ar fi avut reşedinţa pe teritoriul acelui stat, ţinând cont, după caz, de dispoziţiile articolului 18.

2. Solicitantul unei pensii sau rente care are dreptul la prestaţii în natură conform legislaţiei unui stat membru care obligă persoana respectivă să plătească ea însăşi contribuţiile aferente asigurării de boală pe durata examinării cererii sale de pensie încetează să aibă dreptul la prestaţii în natură la sfârşitul celei de-a doua luni pentru care nu a plătit contribuţiile datorate.

3. Costul prestaţiile în natură acordate conform dispoziţiilor paragrafului 1 este suportat de  instituţia care, în aplicarea dispoziţiilor paragrafului 2, a încasat contribuţiile; în cazul în care nu trebuie plătite contribuţii conform dispoziţiilor paragrafului 2, instituţia căreia îi revine sarcina suportării costului prestaţiilor în natură după acordarea pensiei sau rentei în baza dispoziţiilor articolului 28, rambursează instituţiei de la locul de reşedinţă cuantumul prestaţiilor acordate.

Aceste dispoziţii au fost adoptate pentru a ţine cont de anumite legislaţii care condiţionează dreptul la prestaţiile în natură ale asigurării de boală şi maternitate în cursul examinării unei cereri de pensie, de plata unor cotizaţii în baza asigurării de boală şi maternitate plătite de solicitant.

Lucrătorul care, în cursul examinării cererii sale de pensie, încetează  a mai avea dreptul la prestaţii în baza legislaţiei care era competentă ultima dată, beneficiază în ţara sa de reşedinţă de prestaţii în natură ale asigurării de boală şi maternitate, cu condiţia ca un drept să existe în baza acestei legislaţii sau să fi avut dreptul la aceste prestaţii în baza legislaţiei altui stat membru, dacă şi-a avut reşedinţa pe teritoriul acestuia. 

Sarcina suportării prestaţiilor revine instituţiei care a încasat cotizaţiile sau dacă nu sunt plătite cotizaţii, prestaţiile acordate de instituţia din ţara de reşedinţă sunt rambursate de instituţia care va avea sarcina suportării costurilor pentru pensionar atunci când va fi plătită pensia. 

Solicitantul de pensie al cărui drept este condiţionat de plata unor cotizaţii pentru asigurarea de boală şi maternitate în cursul examinării cererii de pensie încetează a mai vea dreptul la prestaţiile în natură din a doua lună în care nu a plătit cotizaţiile datorate. 

Dacă persoana interesată nu are dreptul la prestaţii în ţara de reşedinţă, ea este obligată să se înscrie pe lângă instituţia din ţara de reşedinţă prezentând un formular E 120 « Atestat cu privire la dreptul la prestaţiile în natură pentru solicitanţii de pensie sau rentă şi membrii familiilor acestora». Instituţia de la locul de reşedinţă avizează instituţia care a eliberat atestatul cu privire la înscrierile pe care le-a efectuat (articolul 28, regulamentul nr. 574/72). 

SecŢIUNEA 5

Titularii de pensii sau rente şi membrii familiilor lor
Articolul 27

Pensii sau rente datorate în baza legislaţiei mai multor state membre, un drept la prestaţii în natură în ţara de reşedinţă
Titularul unor pensii sau rente datorate în baza legislaţiei a două sau mai multe state membre, printre care legislaţia statului membru pe teritoriul căruia îşi are reşedinţa, şi care are dreptul la prestaţii conform legislaţiei acestui din urmă stat membru, ţinând cont, după caz, de dispoziţiile articolului 18 şi ale anexei VI, precum şi membrii familiei sale obţin aceste prestaţii de la instituţia de la locul de reşedinţă şi pe cheltuiala acestei instituţii, ca şi când persoana respectivă ar fi titularul unei pensii sau rente datorate numai în baza legislaţiei acestui din urmă stat.

Titularul de pensii în baza legislaţiei a două sau mai multe state membre, care îşi are reşedinţa într-unul din statele debitoare în care are dreptul la prestaţiile asigurării de boală şi maternitate beneficiază, atât el, precum şi membrii familiei sale care îşi au reşedinţa împreună cu el, de prestaţiile asigurării de boală şi maternitate ale statului de reşedinţă,  ca şi cum nu ar primi decât o singură pensie din partea acestui stat. Prestaţiile astfel acordate sunt suportate de ţara de reşedinţă a titularului.

Articolul 28

Pensii sau rente datorate în baza legislaţiei unuia sau mai multor state, dreptul la prestaţii nu există în ţara de reşedinţă
1. Titularul unei pensii sau rente datorate în baza legislaţiei unui stat membru sau al unor pensii sau rente datorate în baza legislaţiei a două sau mai multe state membre, care nu are dreptul la prestaţii conform legislaţiei statului membru pe teritoriul căruia îşi are reşedinţa, beneficiază totuşi de aceste prestaţii pentru el şi pentru membrii familiei sale în măsura în care ar avea dreptul la acestea în baza legislaţiei statului membru sau a cel puţin unuia dintre statele membre competente în materie de pensii, ţinând cont, eventual de dispoziţiile articolului 18 şi ale anexei VI, dacă el şi-ar fi avut reşedinţa pe teritoriul statului respectiv. Acordarea prestaţiilor este asigurată în următoarele condiţii:

a) prestaţiile în natură sunt acordate de către instituţia de la locul de reşedinţă în numele instituţiei prevăzute la paragraful 2, ca şi cum persoana în cauză ar fi titularul unei pensii sau rente conform legislaţiei statului pe teritoriul căruia îşi are reşedinţa şi ar avea dreptul la prestaţii în natură;

b) prestaţiile în bani sunt acordate, după caz, de instituţia competentă determinată conform dispoziţiilor paragrafului 2, potrivit dispoziţiilor legislaţiei pe care o aplică aceasta. Totuşi, pe baza acordului dintre instituţia competentă şi instituţia de la locul de reşedinţă, aceste prestaţii pot fi acordate de aceasta din urmă în numele primei instituţii, potrivit dispoziţiilor legislaţiei statului competent.

2. În cazurile prevăzute la paragraful 1, sarcina suportării costului prestaţiilor în natură revine instituţiei determinate potrivit următoarelor reguli:

a) dacă titularul are dreptul la prestaţiile respective în baza legislaţiei unui singur stat membru, această sarcină va reveni instituţiei competente a acestui stat;

b) dacă titularul are dreptul la prestaţiile respective în baza legislaţiilor a două sau mai multe state membre, această sarcină revine instituţiei competente a statului membru la legislaţia căruia titularul a fost supus cea mai lungă perioadă de timp; în cazul în care aplicarea acestei reguli ar avea ca efect atribuirea responsabilităţii suportării prestaţiilor mai multor instituţii, această sarcină va reveni aceleia dintre instituţii care aplică legislaţia la care titularul  a fost supus ultima dată.

Titularul de pensie care îşi are reşedinţa pe teritoriul unui stat membru în care nu are dreptul la prestaţiile asigurării de boală şi maternitate, poate beneficia pentru el şi pentru membrii familiei sale care îşi au reşedinţa împreună cu el, de prestaţii în ţara sa de reşedinţă, dacă unul din avantajele ale cărui titular este în alt stat membru i-ar permite să beneficieze de acestea dacă şi-ar avea reşedinţa pe teritoriul statului debitor al acestui avantaj (articolul 28, paragraful 1, regulamentul nr. 1408/71). 
Sarcina suportării prestaţiilor în natură revine instituţiei din statul debitor al pensiei, dacă nu există decât o singură pensie. Dacă există mai multe pensii care deschid dreptul la prestaţii în mai multe state membre, sarcina suportării prestaţiilor revine statului la a cărui legislaţie persoana interesată a fost supusă cel mai mult timp. In cazul în care această ultimă regulă ar avea drept efect atribuirea sarcinii suportării prestaţiilor mai multor state, aceasta ar reveni instituţiei statului la a cărui legislaţie persoana interesată a fost supusă ultima dată (articolul 28, paragraful 2, regulamentul nr. 1408/71). 
Formalităţi 
Pentru a beneficia de prestaţii în natură, titularul de pensie trebuie să se înscrie pe lângă serviciile instituţiei de la locul de reşedinţă, prin intermediul formularului E 121 [Atestat pentru înscrierea titularilor de pensie sau rentă ori a membrilor familiilor acestora, şi ţinerea inventarelor], eliberat de organismul competent al statului debitor al pensiei sau rentei şi vizat, eventual, de instituţia de asigurare de boală a ţării debitoare. Atestatul este eliberat la cererea titularului sau a instituţiei de la locul de reşedinţă, dacă persoana interesată nu prezintă acest atestat. Membrii familiei care îşi au reşedinţa împreună cu pensionarul sunt stabiliţi potrivit legislaţiei statului de reşedinţă (articolul 29, regulamentul 574/72) şi ei trebuie să se înscrie pe lângă instituţia acestui stat prezentând fiecare câte un formular E121. o sumă forfetară este plătită pentru fiecare înscriere a titularului şi a fiecăruia dintre membrii familiei sale. 
Instituţia de la locul de reşedinţă avizează instituţia care a eliberat atestatul cu privire la orice înscriere pe care a realizat-o. 

În momentul oricărei solicitări de prestaţii în natură titularul trebuie să dovedească instituţiei de la locul de reşedinţă că mai are dreptul la o pensie sau rentă. De asemenea, el este obligat, precum şi membrii familiei sale, să avertizeze instituţia de la locul de reşedinţă asupra oricărei schimbări intervenite în situaţia lor de natură să modifice dreptul la prestaţii (articolul 29, paragrafele 4 şi 5, regulamentul nr. 574/72). 

De la data înscrierii titularului sau a fiecăruia dintre membrii familiei sale, o sumă forfetară este facturată pentru fiecare înscriere. 

Articolul 28 bis

Pensii sau rente datorate în baza legislaţiei unuia sau mai multor state membre, altele decât ţara de reşedinţă, dreptul la prestaţiile în natură existând în această din urmă ţară
În caz de reşedinţă a titularului unei pensii sau rente datorate în baza legislaţiei unui stat membru, sau al unor pensii sau rente datorate în baza legislaţiilor a două sau mai multe state membre, pe teritoriul unui stat membru, potrivit legislaţiei căruia dreptul la prestaţiile în natură nu este subordonat unor condiţii de asigurare sau de muncă şi potrivit legislaţiei căruia nici o pensie sau rentă nu este datorată, sarcina suportării costului prestaţiilor în natură care-i sunt acordate atât lui, cât şi membrilor familiei sale, va reveni instituţiei unuia dintre statele membre competente în materie de pensii, determinată potrivit regulilor stabilite la articolul 28 paragraful 2, în măsura în care titularul respectiv şi membrii familiei sale ar avea dreptul la aceste prestaţii în natură în baza legislaţiei aplicate de instituţia respectivă dacă şi-ar avea reşedinţa pe teritoriul statului membru în care este situată această instituţie.

Acest articol fixează o regulă de prioritate drepturilor ce decurg din pensie, atunci când în ţara de reşedinţă există un sistem de asigurare de boală, în baza căruia dreptul la prestaţii nu este subordonat unei condiţii de asigurare sau de muncă şi când persoana interesată nu este titular al nici unui avantaj conform acestei legislaţii. În această ipoteză, dreptul la urmare a reşedinţei este suspendat, dacă persoana interesată beneficiază de o pensie sau rentă în baza legislaţiei altui stat membru, care îi deschide dreptul la prestaţiile în natură ale asigurării de boală şi maternitate, iar formularul E 121 trebuie să fie eliberat de către instituţia competentă a ţării debitoare a pensiei sau rentei. Persoana interesată beneficiază în acest caz de prestaţii în ţara sa de reşedinţă ca urmare a avantajului al cărui titular este într-un alt stat. 
Articolul 29 (18)

Reşedinţa membrilor familiei într-un stat,

altul decât cel în care îşi are reşedinţa titularul
Transferul reşedinţei în statul în care îşi are reşedinţa titularul
1. Membrii familiei titularului unei pensii sau rente datorate în baza legislaţiei unui stat membru, sau al unor pensii sau rente datorate în baza legislaţiei a două sau mai multor state membre, care îşi au reşedinţa pe teritoriul unui stat membru, altul decât cel în care îşi are reşedinţa titularul, beneficiază de prestaţii ca şi cum titularul şi‑ar avea reşedinţa pe acelaşi teritoriu ca ei, în măsura în care acesta are dreptul la prestaţiile respective în baza legislaţiei unui stat membru. Acordarea prestaţiilor este asigurată în următoarele condiţii :

a) prestaţiile în natură sunt acordate de instituţia de la locul de reşedinţă al membrilor familiei , potrivit dispoziţiilor legislaţiei pe care această instituţie o aplică, costul acestora trebuind suportat de instituţia determinată conform dispoziţiilor articolului 27 sau articolului 28, paragraful 2; dacă locul de reşedinţă este situat în statul membru competent, prestaţiile în natură sunt acordate de instituţia competentă şi pe cheltuiala acesteia.

b) prestaţiile în bani sunt acordate, după caz, de instituţia competentă determinată conform dispoziţiilor articolului 27 sau articolului 28 paragraful 2, potrivit dispoziţiilor legislaţiei pe care o aplică. Totuşi, pe baza unui acord dintre instituţia competentă şi instituţia de la locul de reşedinţă al membrilor familiei, aceste prestaţii pot fi acordate de această din urmă instituţie în numele primei, conform dispoziţiilor legislaţiei statului competent.

2. Membrii familiei prevăzuţi la paragraful 1, care îşi transferă reşedinţa pe teritoriul statului membru în care titularul îşi are reşedinţa, beneficiază:

a) de prestaţii în natură potrivit dispoziţiilor legislaţiei acestui stat, chiar dacă au beneficiat deja de prestaţii pentru acelaşi caz de boală sau de maternitate, înainte de transferul reşedinţei lor;

b) de prestaţii în bani acordate, după caz, de instituţia competentă determinată conform dispoziţiilor articolului 27 sau articolului 28 paragraful 2, potrivit dispoziţiilor legislaţiei pe care o aplică aceasta. Totuşi, pe baza unui acord dintre instituţia competentă şi instituţia de la locul de reşedinţă al titularului, aceste prestaţii pot fi acordate de aceasta din urmă în numele primei instituţii, potrivit dispoziţiilor legislaţiei statului competent.

Membrii familiei titularului de pensie sau rentă nu îşi au reşedinţa împreună cu acesta. Membrii familiei titularului de pensie care îşi au reşedinţa pe teritoriul unui stat membru, în timp ce pensionarul îşi are reşedinţa în alt stat membru, au dreptul la prestaţiile asigurării de boală şi maternitate. 

Prestaţiile în natură sunt acordate conform legislaţiei statului de reşedinţă, ca şi cum pensionarul şi-ar avea reşedinţa pe acelaşi teritoriu. Membrii familiei sunt stabiliţi conform dispoziţiilor legislaţiei statului de reşedinţă. 
Prestaţiile sunt acordate de către instituţia de la locul de reşedinţă al membrilor familiei, conform dispoziţiilor legislaţiei pe care aceasta o aplică. Instituţia care suportă costul prestaţiilor este determinată în acelaşi mod ca pentru titular. Regulile pentru stabilirea statului care va suporta costul prestaţiilor în natură acordate membrilor familiei titularului sunt identice cu cele fixate pentru titular:
· Dacă membrii familiei îşi au reşedinţa într-un stat unde un drept la prestaţie există în baza unei pensii, prestaţiile sunt acordate de către instituţia de la locul de reşedinţă iar costul lor este suportat de această instituţie.
· Dacă membrii familiei nu îşi au reşedinţa într-unul din statele unde un drept este deschis în baza unei pensii, şi dacă pensionarul este titular al mai multor avantaje care îi deschid dreptul la prestaţii, sarcina suportării prestaţiilor revine statului la a cărui legislaţie persoana interesată a fost supus cel mai mult timp. În cazul în care această ultimă regulă ar avea drept efect atribuirea sarcinii suportării prestaţiilor mai multor state, această ar reveni instituţiei statului la a cărui legislaţie persoana interesată a fost supusă ultima dată. 
Formalităţi 

Pentru a beneficia de prestaţii în statul lor de reşedinţă, membrii familiei pensionarului sunt obligaţi să se înscrie pe lângă instituţia de la locul de reşedinţă prezentând un atestat cu privire la drepturi (model E 121). Un formular este eliberat pentru fiecare membru al familiei. Dacă membrii familiei nu prezintă atestatul E 121, instituţia de la locul de reşedinţă se adresează instituţiei competente pentru a-l obţine. Acest atestat este valabil atât timp cât instituţia de la locul de reşedinţă nu a primit o notificare privind anularea sa, cu excepţia cazului în care atestatul este eliberat de o instituţie germană, franceză, italiană sau portugheză şi în care el este valabil un an, trebuind reînnoit în fiecare an, dacă este necesar (articolul 30, regulamentul nr. 574/72).    
Ca şi pentru titular, instituţia de la locul de reşedinţă avizează instituţia care a eliberat atestatul cu privire la orice înscriere pe care a realizat-o. De la data înscrierii fiecărui membru al familiei o sumă forfetară este facturată pentru fiecare dintre aceştia. 
Membrii familiei sale sunt obligaţi să avertizeze instituţia de la locul de reşedinţă asupra oricărei schimbări intervenite în situaţia lor, susceptibile să modifice dreptul la prestaţii (articolul 30, regulamentul nr. 574/72))
Membrii familiei care nu îşi au reşedinţa împreună cu titularul şi care îşi transferă reşedinţa pe acelaşi teritoriu cu titularul beneficiază de prestaţii în natură potrivit dispoziţiilor legislaţiei ţării de reşedinţă a titularului, chiar dacă au beneficiat deja de prestaţii pentru acelaşi caz de boală, înainte de transferul reşedinţei. 
Articolul 30

Prestaţii în natură substanţiale
Dispoziţiile articolului 24 se aplică prin analogie titularilor de pensii sau rente.

Protezele, aparatura complexă, sau alte prestaţii în natură substanţiale care au fost acordate titularului de pensie sau rentă ori unuia dintre membrii familiei sale de către instituţia unui stat membru înainte de înscrierea acestuia pe lângă instituţia altui stat membru, sunt acordate de instituţia primului stat şi sunt în continuare suportate de aceasta chiar dacă atribuirea acestor prestaţii intervine în timp ce persoana interesată se află deja înscrisă pe lângă instituţia celui de-al doilea stat. 

Lista prestaţiilor în natură substanţiale a făcut obiectul unei liste publicate prin decizia CASSTM nr. 135 din 1 iulie 1987 (JOCE C281 din 4 noiembrie 1988), modificată de decizia nr. 171 din 9 septembrie 1998 (JOCE L 143 din 8 iunie 1999).    

Articolul 31 (18)

Şederea titularului şi/sau a membrilor familiei sale într-un stat,
altul decât cel în care îşi au reşedinţa
Titularul unei pensii sau rente datorate în baza legislaţiei unui stat membru, sau al unor pensii sau rente datorate în baza legislaţiilor a două  sau mai multor state membre, care are dreptul la prestaţii conform legislaţiei unuia dintre aceste state membre, precum şi membrii familiei acestuia, care locuiesc temporar pe teritoriul unui stat membru, altul decât cel în în care îşi au reşedinţa, beneficiază:

a) de prestaţii în natură acordate de instituţia de la locul de şedere, conform dispoziţiilor legislaţiei pe care o aplică, al căror cost este suportat de instituţia de la locul de reşedinţă al titularului sau al membrilor familiei acestuia;

b) de prestaţii în bani acordate, după caz, de instituţia competentă determinată conform dispoziţiilor articolului 27 sau articolului 28 paragraful 2, potrivit dispoziţiilor legislaţiei pe care o aplică. Totuşi, pe baza unui acord între instituţia competentă şi instituţia de la locul de şedere, aceste prestaţii pot fi acordate de aceasta din urmă în numele primei instituţii, conform dispoziţiilor legislaţiei statului competent.

Titularul unei pensii, precum şi membrii familiei sale care se află în cadrul unei şederi temporare pe teritoriul altui stat decât statul de reşedinţă, pot beneficia de prestaţii în natură care se dovedesc necesare din punct de vedere medical în cursul şederii, ţinând cont de durata şederii şi de natura prestaţiilor. 
Articolul 31, înainte de modificarea sa prin regulamentul (CE) nr. 631/2004, prevedea deja că titularul de pensie beneficia de prestaţii pentru îngrijirile devenite necesare în cursul şederii. Această noţiune fusese confirmată de Curtea de justiţie a Comunităţilor europene într-o hotărâre din 23 februarie 2003 (afacerea C 326/00, IKA şi Ioannidis ; Rec, p. I - 1703) care arată că dreptul la prestaţiile în natură garantat pensionarului nu poate fi limitat numai la cazurile în care îngrijirile apar necesare ca urmare a unei afecţiuni bruşte. Prestaţiile acordate pensionarului sunt îngrijirile medicale devenite necesare cu ocazia unei şederi într-un stat membru, altul decât cel de reşedinţă. Curtea confirmă că la acea vreme, înainte de apariţia regulamentului menţionat mai sus, exista o diferenţă între situaţia pensionarului şi cea a lucrătorilor. 
Regulamentul modificativ aliniază dreptul la prestaţiile în natură în caz de şedere a lucrătorului şi pensionarului. Conform articolului 31 aşa cum este modificat de regulamentul menţionat mai sus, titularul de pensie beneficiază de prestaţiile în natură care se dovedesc necesare din punct de vedere medical în cursul şederii pe teritoriul unui stat membru, altul decât statul de reşedinţă. 
În decizia sa nr. 194 din 17 decembrie 2003 (JOUE L 104 din 8 aprilie 2004), Comisia administrativă a dat o definiţie a prestaţiilor necesare din punct de vedere medical. Este vorba de prestaţii care sunt acordate unei persoane aflate în cadrul unei şederi temporare, în scopul de a evita ca aceasta să fie constrânsă să se întoarcă prematur în statul competent pentru a beneficia acolo de îngrijirile pe care le necesită starea sa de sănătate. Prestaţiile în cauză trebuie să permită asiguratului să-şi continue şederea în condiţii sigure din punct de vedere medical, ţinând cont de durata prevăzută a şederii. Numai elementele de ordin medical, replasate în contextul şederii temporare a persoanei implicate, ţinând cont de starea sa medicală şi de antecedente, sunt luate în considerare. 

De asemenea, anumite tipuri de tratamente, ca dializele spre exemplu, necesită o infrastructură specifică ce trebuie să fie disponibilă în cursul şederii pacientului. Din această cauză regulamentul modificativ menţionat mai sus prevede stabilirea, de către Comisia administrativă, a unei liste de prestaţii în natură care, pentru a putea fi acordate în cursul unei şederi în alt stat membru, necesită, din raţiuni practice, un acord prealabil între persoana în cauză şi instituţia care acordă îngrijirile. Această listă care a fost publicată în decizia nr. 196 din 23 martie 2004 (JOUE L 156 din 30 aprilie 2004), vizează dializele renale şi oxigenoterapia. Totuşi, este vorba de o listă neexhaustivă a tratamentelor vitale care necesită, în cursul unei şederi într-un stat membru, acordul prealabil al unităţii care acordă tratamentul. Acest acord prealabil are drept scop să faciliteze libera circulaţie a persoanelor implicate, în condiţii sigure din punct de vedere medical. 

Prestaţiile sunt acordate titularului de pensie şi membrilor familiei sale de către instituţia de la locul de şedere, conform dispoziţiilor legislaţiei pe care o aplică, în numele instituţiei de la locul de reşedinţă. Ele fac obiectul unei rambursări pe bază de factură. 
Bineînţeles, aceste dispoziţii nu se aplică în cazul în care persoana interesată s-a deplasat într-un alt stat în scopul de a beneficia de un tratament medical (îngrijiri programate), această situaţie este prevăzută la litera c), paragraful 1, articolul 22 din regulamentul nr. 1408/71. 
Titularii de pensie sau rentă, în calitatea lor de foşti lucrători, pot beneficia de dispoziţiile articolului 22, paragraful 1 1, c), (CJCE afacerea 182/78, Pierik, hotărârea din 31 mai 1979, Rec. 1979, p. 1977). 
Pensionarii care au ales să-şi stabilească domiciliul în alt stat membru decât statul lor de origine trebuie să solicite casei de asigurări de boală pe lângă care sunt înscrişi în statul lor de reşedinţă, autorizaţia prealabilă pentru a beneficia de îngrijiri în alt stat membru. Acest principiu se aplică şi pensionarilor care primesc îngrijiri medicale în statul debitor al pensiei (CJCE, Afacerea C 156/01 R.P van der DUIN , hotărârea din 3 iulie 2003 ; Rec. 2003, p. I - 7045). 

Pentru a beneficia de prestaţii, persoanele interesate trebuie să-şi procure, înainte de plecare, formularul E 111 [Atestat cu privire la dreptul la prestaţiile în natură în cursul unei şederi într-un stat membru], de la instituţia de la locul lor de reşedinţă. Acest formular va fi prezentat serviciilor instituţiei competente a statului de şedere. Prestaţiile în natură sunt acordate conform legislaţiei statului de şedere (articolul 31, regulamentul nr. 574/72). 
De la data de 1 iunie 2004, titularii de pensie vor beneficia, ca şi lucrătorul, de cardul european de asigurări de boală. Acest document va fi eliberat, ori atestatul care ţine locul acestuia sau, pentru statele care beneficiază de măsuri tranzitorii, noul formular E 111. 
Prestaţiile acordate titularului de pensie şi membrilor familiei sale în cursul unei şederi fac obiectul unei rambursări pe bază de facturi, de către instituţia de la locul de reşedinţă al titularului sau membrilor familiei sale. 

Articolul 32 (15)

.......

Articolul 33 (7)

Contribuţii care trebuie plătite de titularii de pensii sau rente
1. Instituţia unui stat membru debitoare a unei pensii sau rente, care aplică o legislaţie ce prevede reţineri ale contribuţiilor ce trebuie plătite de titularul unei pensii sau rente pentru acoperirea prestaţiilor de boală şi de maternitate, este autorizată să opereze aceste reţineri calculate în conformitate cu legislaţia menţionată, din pensia sau renta datorată de către acesta, în măsura în care suportarea costului prestaţiilor acordate potrivit articolelor 27, 28, 28 bis, 29, 31 şi 32 este în sarcina unei instituţii a statului membru respectiv.

2. Atunci când, în cazurile prevăzute la articolul 28 bis, titularul unei pensii sau rente este supus, datorită reşedinţei sale, la cotizaţii sau reţineri echivalente pentru acoperirea prestaţiilor de boală şi maternitate în baza legislaţiei statului membru pe teritoriul căruia îşi are reşedinţa, aceste cotizaţii nu vor fi necesare.

O instituţie debitoare de prestaţii este autorizată să efectueze o reţinere a contribuţiei din pensia pe care o acordă, în măsura în care prestaţiile de asigurare de boală şi maternitate sunt suportate de ea, iar o astfel de reţinere este prevăzută în legislaţia sa. Din contră, instituţia unui stat membru în care prestaţiile sunt acordate ca urmare a reşedinţei, nu poate solicita titularului de pensie care îşi are reşedinţa pe teritoriul său şi care beneficiază de prestaţiile asigurării de boală şi maternitate în baza unei pensii atribuite în alt stat, plata unor contribuţii pentru asigurarea de boală şi maternitate, ca urmare a reşedinţei pe teritoriul său. 
Pentru ca instituţia de la locul de reşedinţă să poată reţine contribuţii în baza asigurării de boală, trebuia ca pensia să fie efectiv plătită persoanei interesate. Un drept teoretic la pensie nu este suficient pentru a efectua aceste reţineri ale contribuţiei. Titularului de pensie nu i se pot solicita, ca urmare a reşedinţei sale pe teritoriul unui stat membru, contribuţii de asigurat obligatorii pentru acoperirea prestaţiilor deja suportate de legislaţia altui stat membru (CJCE 10 mai 2001, S. Rundgren, af. C 389/99 ; Rec. 2001 I, p. 3373). 
Faptul, pentru un stat membru, de a efectua reţineri de contribuţii din pensiile legale de bătrâneţe, de vechime sau de urmaş ale resortisanţilor comunitari într-un alt stat membru, şi pentru care statul în cauză nu suportă costul prestaţiilor în natură ale asigurării de boală, reprezintă o încălcare a obligaţiilor impuse de articolul 33 din regulamentul nr. 1408/71 (Hotărârea din 28 mai 1985, Comisia împotriva Belgiei, afacerea 275/83, Rec. p. 1097). 

Articolul 34

Dispoziţii generale
1. Pentru aplicarea articolelor 28, 28 bis, 29 şi 31, titularul a două sau mai multe pensii sau rente datorate în baza legislaţiei unui singur stat membru va fi considerat ca titular al unei pensii sau rente datorate în baza legislaţiei unui stat membru, în sensul acestor dispoziţii.

2. Articolele 27 – 33 nu sunt aplicabile titularului unei pensii sau rente, nici membrilor familiei sale care au dreptul la prestaţii în baza legislaţiei unui stat membru ca urmare a exercitării unei activităţi profesionale. În acest caz, persoana în cauză este considerată  ca un lucrător salariat sau independent sau membru al familiei unui lucrător salariat sau independent pentru aplicarea prezentului capitol.

Paragraful 1 : atunci când o persoană este titularul mai multor avantaje acordate de instituţiile unui singur stat membru, ea este considerată pentru aplicarea regulamentelor, ca fiind titulară a unui singur avantaj conform statului membru în cauză. 

Paragraful 2 fixează regulile de prioritate aplicabile. Astfel, drepturile deschise ca urmare a unei activităţi profesionale, primează asupra drepturilor deschise în baza pensiei. Precizări au fost făcute pentru aplicarea acestui articol în decizia CASSTM nr. 156 din 7 aprilie 1995 (JOCE L 249 din 17 octombrie 1995). Drepturile deschise ca urmare a încasării de cotizaţii în baza legislaţiei cu privire la asigurările de şomaj primează asupra celor deschise în baza pensiei. In acest caz titularul este considerat ca un lucrător salariat sau independent aflat în situaţie de şomaj. 
Cu toate acestea, aplicarea dispoziţiilor paragrafului 2 nu pot avea drept efect răsturnarea, pentru o persoană interesată, a ordinii de priorităţi ale drepturilor proprii asupra drepturilor derivate. 

SecŢIUNEA 5 bis (20)

Persoanele care îşi continuă studiile sau o formare profesională 
şi membrii familiilor lor
Articolul 34 bis (20)

Dispoziţii speciale cu privire la studenţi şi membrii familiilor acestora
Dispoziţiile articolului 18, articolului 19, articolului 22, paragraful 1, literele a) şi c), ale celui de-al doilea alineat al articolului 22, paragraful 2, ale articolului 22, paragraful 3, ale articolului 23, articolului 24 şi secţiunilor 6 şi 7 se aplică prin analogie studenţilor şi membrilor familiilor acestora, dacă este necesar.

Acest articol a fost modificat de regulamentul nr. 631/2004 din 31 martie 2004 (JOUE nr. L 100 din 6 aprilie 2004), pentru a viza în integralitatea sa articolul 22, aşa cum este modificat de regulamentul menţionat anterior. 

Studentul şi membrii familiei sale beneficiază de aceleaşi dispoziţii ale regulamentului ca şi lucrătorul, respectiv : totalizarea perioadelor de asigurare, reşedinţa în afara statului competent, şederea temporară, transferul reşedinţei pentru a beneficia de îngrijiri, prestaţiile în bani, prestaţiile în natură substanţiale, acordarea prestaţiilor în statul de şedere sau de reşedinţă, modalităţile de rambursare. 
Articolul 34 ter (20)

Dispoziţii comune
Orice persoană prevăzută la articolul 22, paragrafele 1 şi 3, şi la articolul 34 bis, care locuieşte temporar într-un stat membru, altul decât statul competent, pentru a urma acolo studii sau o formare profesională ce are ca rezultat o calificare oficial recunoscută de autorităţile unui stat membru, precum şi membrii familiei sale care îl însoţesc pe timpul şederii sale, beneficiază de dispoziţiile articolului 22, paragraful 1, litera a), pentru orice situaţie ce necesită prestaţii în cursul şederii pe teritoriul statului membru unde această persoană urmează studii sau o formare profesională.

Acest articol asimilează situaţia studentului sau stagiarului în statul în care sunt urmate studiile sau stagiul, celei lucrătorului aflat în cadrul unei şederi profesionale în afara statului competent. El prevede că persoana care urmează studii sau un stagiu profesional, precum şi membrii familiei sale care îl însoţesc în statul membru unde sunt realizate studiile ori stagiul, pot beneficia de prestaţiile asigurării de boală şi maternitate pe durata şederii pentru îngrijirile necesare stării lor de sănătate, fără noţiunea de necesitate imediată. 

Formalităţile ce trebuie îndeplinite de persoana interesată şi modalităţile de acordare a prestaţiilor sunt aceleaşi ca în cazul şederii temporare, cu deosebirea că aceasta trebuia să aibă asupra sa un formular E 128 [Atestat cu privire la dreptul la prestaţiile în natură necesare în cursul unei şederi într-un stat membru], în locul formularului E 111, iar noţiunea de urgenţă pentru acordarea prestaţiilor în cursul şederii nu putea fi invocată. 

Cum această noţiune diferită în acordarea prestaţiilor (îngrijiri imediat necesare şi îngrijiri necesare stării de sănătate) a dispărut începând cu data de 1 iunie 2004 (data de intrare în vigoare a regulamentului (CE) nr. 631/2004), acest articol a fost suprimat de regulamentul menţionat anterior. Acest articol nu îşi mai avea raţiunea de4 a exista ca urmare a alinierii drepturilor tuturor categoriilor de persoane asigurate (a se vedea comentariile la articolul 22). 

SecŢIUNEA 6

Dispoziţii diverse
Articolul 35 (20)

Regim aplicabil în caz de pluralitate de regimuri în ţara de reşedinţă sau de şedere – Afecţiune anterioară – Durata maximă de acordare a prestaţiilor
1. Sub rezerva paragrafului 2, dacă legislaţia ţării de şedere sau de reşedinţă prevede existenţa mai multor regimuri de asigurare de boală sau de maternitate, dispoziţiile aplicabile în baza dispoziţiilor articolului 19, articolului 21 paragraful 1, articolelor 22, 25, 26, articolului 28 paragraful 1, articolului 29 paragraful 1 sau articolului 31 sunt cele ale regimului de care aparţin lucrătorii manuali din industria oţelului. Totuşi, legislaţia menţionată prevede existenţa unui regim special pentru lucrătorii din mine şi din întreprinderile asimilate, dispoziţiile acestui regim sunt aplicabile acestei categorii de lucrători şi membrilor familiilor acestora, în cazul în care instituţia de la locul de şedere sau de la locul de reşedinţă la care se adresează aceştia este competentă pentru aplicarea acestui regim.

2. Dacă legislaţia ţării de şedere sau de reşedinţă prevede existenţa unuia sau mai multor regimuri speciale, aplicabile tuturor sau majorităţii categoriilor profesionale de lucrători independenţi, care acordă prestaţii în natură mai puţin favorabile decât cele de care beneficiază lucrătorii salariaţi, dispoziţiile aplicabile persoanei în cauză şi membrilor familiei sale, în baza articolului 19 paragraful 1 litera a) şi paragraful 2, articolului 22 paragraful 1 litera i) şi paragraful 3, articolului 28 paragraful 1 litera a) sau articolului 31 litera a), sunt cele ale regimului sau ale regimurilor determinate de Regulamentul de aplicare prevăzut la articolul 98:

a) în cazul în care, în statul competent, persoana în cauză este afiliată la un regim special aplicabil lucrătorilor independenţi care acordă şi prestaţii în natură mai puţin favorabile decât cele de care beneficiază lucrătorii salariaţi

sau
b) în cazul în care titularul unei pensii sau rente sau al mai multor pensii sau rente nu are dreptul, în baza legislaţiei statului membru sau a statelor membre competente în materie de pensie, decât la prestaţiile în natură prevăzute de un regim special aplicabil lucrătorilor independenţi, care acordă şi prestaţii în natură mai puţin favorabile decât cele de care beneficiază lucrătorii salariaţi.

3. În cazul în care legislaţia unui stat membru subordonează acordarea prestaţiilor de o condiţie privind originea afecţiunii, această condiţie nu este opozabilă persoanelor cărora prezentul regulament le este aplicabil, oricare ar fi statul membru pe teritoriul căruia acestea îşi au reşedinţa.

4. Dacă legislaţia unui stat membru fixează o durată maximă pentru acordarea prestaţiilor, instituţia care aplică această legislaţie poate ţine cont, după caz, de perioada în care prestaţiile au fost deja acordate de instituţia altui stat membru, pentru acelaşi caz de boală sau de maternitate.

Pluralitate de regimuri aplicabile lucrătorilor salariaţi 

Pentru acordarea prestaţiilor în natură ale asigurării de boală şi maternitate, un singur regim acordă prestaţiile, chiar şi ân cazul în care în ţara respectivă există mai multe regimuri de asigurare de boală şi maternitate. Există o singură excepţie de la această regulă, atunci când legislaţia în cauză prevede existenţa unui regim aplicabil lucrătorilor din mine. Astfel, dacă în ţara de reşedinţă sau de şedere există mai multe regimuri de asigurare de boală şi maternitate, prestaţiile în natură acordate sunt cele ale regimului de care aparţin lucrătorii din industria oţelului. Totuşi, dacă legislaţia prevede dispoziţii cu privire la un regim special al minelor, acest regim este aplicabil lucrătorilor din mine şi membrilor familiilor acestora. 
Atunci când în ţara de reşedinţă sau de şedere prestaţiile din regimul lucrătorilor manuali din industria oţelului sunt echivalente cu cele din regimul minelor, lucrătorii care aparţin de regimul minelor, precum şi membrii familiilor lor se pot adresa instituţiei celei mai apropiate de locul lor de reşedinţă sau de şedere (articolul 32, paragraful 1, regulament nr. 574/72). 
Din contră, dacă în ţara respectivă prestaţiile în natură prevăzute de regimul special al minelor sunt mai avantajoase decât cele din regimul aplicabil lucrătorilor manuali din industria oţelului, persoanele interesate între a se adresa instituţiei care gestionează regimul minelor sau cea care gestionează regimul lucrătorilor manuali din industria oţelului. Dacă se adresează celei din urmă instituţii, aceasta este obligată să atragă atenţia asupra faptului că prestaţiile sunt mai favorabile în regimul special al minelor şi trebuie în plus să comunice coordonatele instituţiei celei mai apropiate din regimul special (articolul 32, paragraful 2, regulamentul nr. 574/72).  
Pluralitate de regimuri independente
Atunci când legislaţia ţării de reşedinţă sau de şedere prevede unul sau mai multe regimuri speciale aplicabile lucrătorilor independenţi, care acordă prestaţii mai puţin favorabile decât regimul lucrătorilor salariaţi, iar persoana interesată (lucrător sau titular al unei pensii ori membrii familiei sale) este afiliat în alt stat la un regim care acordă şi el prestaţii mai puţin favorabile decât regimul salariaţilor, prestaţiile sunt acordate conform dispoziţiilor speciale. Articolul 32 bis şi anexa 11 din regulamentul nr. 574/72 vizează un singur regim de lucrători independenţi : regimul belgian care prevede că lucrătorii independenţi nu beneficiază, în baza asigurării obligatorii, decât de prestaţiile legate de spitalizare. Cu titlu voluntar persoanele interesate pot contribui la o asigurare complementară ce vizează riscurile minore. 
Originea afecţiunii 

Nici o condiţie cu privire la afecţiune, prevăzută eventual de o legislaţie, nu poate fi invocată pentru lucrător sau membrii familiei sale, indiferent de statul de reşedinţă al acestora. 

Nu este avută în vedere de aceste dispoziţii, legislaţia unui stat membru care exclude total sau parţial beneficiul indemnizaţiei atunci când lucrătorul era inapt pentru muncă în momentul afilierii (CJCE, afacerea C 482/93, SE Klaus, hotărârea din 26 octombrie 1995, Rec ; 1995, I, p. 3551). 

Durata maximă de acordare a prestaţiilor 

Atunci când o legislaţie prevede o durată maximă pentru acordarea prestaţiilor, instituţia care aplică această legislaţie poate lua în considerare duratele de indemnizare percepute pentru acelaşi caz de boală sau de maternitate. 

Instituţia solicitată să acorde prestaţiile poate cere instituţiei celuilalt stat membru să-i comunice informaţiile cu privire la perioada în care aceasta a acordat prestaţii pentru acelaşi caz de boală sau de maternitate (articolul 33, regulamentul nr. 574/72).
SecŢIUNEA 7

Rambursarea între instituţii
Articolul 36 (15)

1. Prestaţiile în natură acordate de instituţia unui stat membru în numele instituţiei unui alt stat membru, în baza dispoziţiilor prezentului capitol, se rambursează integral.

2. Rambursările prevăzute la paragraful 1 sunt stabilite şi realizate conform modalităţilor prevăzute de regulamentul de aplicare menţionat la articolul 98, fie pe baza justificării cheltuielilor efective, fie pe baza unor plăţi forfetare.

3. În acest din urmă caz, plăţile forfetare trebuie să asigure o rambursare cât mai apropiată cu putinţă de cheltuielile efectiv realizate.

4. Două sau mai multe state membre sau autorităţile competente ale acestor ţări pot să prevadă alte moduri de rambursare sau să renunţe la orice rambursare între instituţiile aflate în competenţa lor.

Prestaţiile acordate de instituţia statului de reşedinţă sau de şedere în numele instituţiei competente fac obiectul unei rambursări. Rambursarea poate fi efectuată pe baza cheltuielilor efective (facturi, formulare E 125) sau pe baza unor sume forfetare cât mai apropiate de cheltuielile reale (formulare E 127). De asemenea, se prevede că statele membre pot încheia acorduri pentru a prevede alte moduri de rambursare, sau renunţa la orice rambursare. Aceste acorduri sunt menţionate în anexa 5 din regulamentul nr. 574/72. 
Asupra noţiunii de prestaţii în natură ce trebuie reţinute pentru determinarea rambursărilor, conform deciziei nr. 175 din 23 iunie 1999 (JOCE L 47 din 19 februarie 2000) este vorba de prestaţii în natură care sunt considerate ca atare în baza legislaţiei naţionale aplicate de instituţia care a asigurat acordarea acestor prestaţii. Trebuie de asemenea considerate ca prestaţii în natură ale asigurării de boală, odată cu hotărârea CJCE C 160/96, Molenaar, hotărârea din 5 martie 1998, (Rec. 1998, p. I – 843) prestaţiile în natură de dependenţă care au drept obiect completarea prestaţiilor de boală pentru ameliorarea stării de sănătate şi a calităţii vieţii persoanelor dependente. În plus, prestaţiile în natură care nu ţin de o asigurare de dependenţă, dar care au aceleaşi caracteristici şi finalităţi ca şi prestaţiile de dependenţă, sunt de asemenea luate în considerare, cu condiţia ca aceste prestaţii să poată fi calificate drept prestaţii de securitate socială conform regulamentului. 
Cheltuielile inerente prestaţiilor în natură, acordate pe cheltuiala instituţiei competente de instituţia de la locul de şedere sau de reşedinţă, sunt rambursate integral (hotărârea din 16 martie 1978, Pierick, af. 117/77, Rec. p. 825)
Atunci când mai multe instituţii ale aceluiaşi stat membru sunt instituţii competente, dreptul naţional este cel care stabileşte cum trebuie rezolvată, în cadrul raporturilor dintre instituţiile implicate, repartizarea suportării costului rambursărilor (hotărârea din 18 septembrie 1980, AOK / LVA, af. 818/79, Rec p. 2729). 

Rambursarea pe bază de facturi 

Fac obiectul unei rambursări pe bază de facturi prestaţiile acordate în situaţiile următoare: 

· Reşedinţa lucrătorului şi a familiei sale în afara statului competent (formularul E 106)
· Şedere temporară în afara statului competent, şederea lucrătorului, a titularului de pensie, a membrilor familiei acestora (cardul european de asigurare de boală sau certificat care ţine locul acestuia), 
· Şedere pe teritoriul altui stat pentru a căuta un loc de muncă (cardul european de asigurare de boală sau certificatul care ţine locul acestuia),
·  Membrii familiei şomerului (E 106, cardul european de asigurare de boală, sau certificatul care ţine locul acestuia),

·  transfer de reşedinţă pentru a beneficia de îngrijiri, transfer de reşedinţă indemnizat (formularul E 112), 

· familia lucrătorului care nu îşi are reşedinţa împreună cu acesta, aflată în cadrul unei şederi într-un stat, altul decât statul de reşedinţă (cardul european de asigurare de boală sau certificatul care ţine locul acestuia). 

Rambursarea se efectuează potrivit articolului 93 din regulamentul nr. 574/72. 
Se cuvine a observa că în cazul membrilor familiei care nu îşi au reşedinţa împreună cu lucrătorul aflat în cadrul unei şederi în statul de muncă sau într-un alt stat, şi cazul titularului de pensie aflat în cadrul unei şederi temporare sau al transferului de reşedinţă pentru a beneficia de îngrijiri, instituţia de la locul de reşedinţă este considerată drept instituţie competentă pentru primirea facturilor (articolul 93, paragraful 2, regulamentul nr. 574/72). 
Atunci când instituţia de la locul de reşedinţă sau de şedere a acordat prestaţii în bani în numele instituţiei competente, rambursarea prestaţiilor astfel acordate se efectuează de asemenea pe bază de facturi (articolul 93, paragraful 5). 
Rambursarea pe bază de sume forfetare
Calcularea costurilor medii ce trebuie reţinute pentru rambursările cheltuielilor cu îngrijirile de sănătate pe fiecare sumă forfetară este precizată la articolul 94 (suma forfetară pe familie) şi articolul 95 (suma forfetară pe persoană). 

Fiind vorba de membrii familiei lucrătorului care nu îşi au reşedinţa împreună cu acesta, pentru care a fost eliberat un formular E 109, costul mediu este obţinut pentru fiecare stat membru, împărţind cheltuielile de sănătate ale familiilor lucrătorilor din regimurile de securitate socială ale statului respectiv, prevăzute de domeniul de aplicare al regulamentului, la numărul mediu anual de lucrători care au membri de familie. Numărul anual de familii ce trebuie luate în considerare este stabilit de instituţia de la locul de reşedinţă prin intermediul unui inventar întocmit pe baza formularelor E 109 realizate de instituţia competentă. Pentru ţinerea inventarelor, dispoziţiile deciziei CASSTM nr. 170 din 11 iunie 1998 (JOCE L 275 din 10 octombrie 1998), modificată prin decizia nr. 185 din 27 iunie 2002 (JOUE L 55 din 1 martie 2003) sunt aplicabile. 
Pentru titularii de pensii sau rente, calculul sumei forfetare este precizat la articolul 95 din regulamentul nr. 574/72. Fiecare stat membru stabileşte costul mediu anual pe persoană, împărţind cheltuielile anuale aferente prestaţiilor în natură acordate de instituţiile sale tuturor titularilor de pensie sau rentă datorată în baza legislaţiei sale, în regimurile de securitate socială ce trebuie luate în considerare în domeniul de aplicare al regulamentului, precum membrilor familiilor acestora, la numărul mediu de titulari şi membri ai familiilor acestora. 

Numărul mediu de titulari de pensii şi de membri ai familiei ce trebuie luat în considerare este stabilit pe baza unor inventare ţinute de instituţia de la locul de reşedinţă, pe baza atestatelor cu privire la dreptul la prestaţii, emise de instituţia competentă. 

Ca şi pentru membrii familiei lucrătorului, dispoziţiile deciziei CASSTM nr. 170 din 11 iunie 1998 (JOCE L 275 din 10 octombrie 1998), modificată de decizia nr. 185 din 27 iunie 2002 (JOUE L 55 din 1 martie 2003) sunt aplicabile.  

Regimurile de securitate socială ce trebuie luate în considerare pentru a determina costul mediu sunt precizate în anexa 9 a regulamentului de aplicare. 

Articolul 12 (9) (11)

Ne-cumulul de prestaţii
1. Prezentul regulament nu poate nici să confere nici să menţină dreptul la mai multe prestaţii de aceeaşi natură raportate la aceeaşi perioadă de asigurare obligatorie. Totuşi, această dispoziţie nu se aplică prestaţiilor de invaliditate, de bătrâneţe, de deces (pensii) sau în caz de boală profesională care sunt acordate de instituţiile a două sau mai multor state membre, conform dispoziţiilor articolului 41, articolului 43 paragrafele 2 şi 3, articolelor 46, 50 şi 51 sau articolului 60 paragraful 1 litera b).

2. În măsura în care prezentul Regulament nu dispune altfel, clauzele de reducere, de suspendare sau de suprimare prevăzute de legislaţia unui stat membru în caz de cumul al unei prestaţii cu alte prestaţii de securitate socială sau cu alte venituri de orice natură sunt opozabile beneficiarului, chiar şi în cazul prestaţiilor dobândite în baza legislaţiei altui stat membru sau al unor venituri realizate pe teritoriul altui stat membru.

3. Clauzele de reducere, de suspendare sau de suprimare prevăzute de legislaţia unui stat membru în cazul în care beneficiarul de prestaţiiindemnizaţii de invaliditate sau de prestaţii anticipate indemnizaţiide bătrâneţe exercită oîn urma unei activitateăţi profesională,e îi sunt opozabile chiar dacă acesta îşi exercită activitatea pe teritoriul altui stat membru.

4. Pensia de invaliditate datorată în baza legislaţiei olandeze, în cazul în care instituţia olandeză este obligată, conform dispoziţiilor articolului 57 paragraful 5 sau ale articolului 60 paragraful 2 litera b), să contribuie şi la acoperirea costului unei prestaţii în caz de boală profesională acordată în baza legislaţiei altui stat membru, seva fi reducesă cu suma datorată instituţiei din celălalt stat membru, responsabilă pentru acordarea prestaţiei în caz de boală beneficiilor profesională.

Acest articol vizează să evite cumulurile nejustificate şi prevede regulile aplicabile atunci când asiguratul poate avea dreptul la prestaţii din partea a două legislaţii. 

· În materie de asigurare de maternitate, atunci când un lucrător salariat sau independent ori un membru al familiei sale poate avea dreptul la prestaţii din partea a două sau mai multe legislaţii, prestaţiile sunt acordate exclusiv în baza legislaţiei statului pe teritoriul căruia are lor naşterea. Dacă naşterea nu are loc pe teritoriul unuia dintre statele unde un drept este deschis, prestaţiile sunt acordate exclusiv în baza legislaţiei statului membru la care lucrătorul a fost supus ultima dată (regulament nr. 574/72, articol 8, paragraful 1). 
· Aceste dispoziţii nu exclud posibilitatea ca asigurata, epuizând dreptul maxim acordat de statul unde are lor naşterea, să beneficieze, pentru o perioadă suplimentară, de prestaţii acordate de altă legislaţie decât cea la care a fost supusă şi care, din raţiuni ce ţin de protecţia mamei şi copilului, acordă o perioadă de concediu mai mare. Un astfel de rezultat nu ar putea fi considerat ca intrând în ipoteza de « cumul nejustificat» pe care dispoziţia vizează să îl înlăture (Hotărârea din 22 mai 1980, Walsh, af. 143/79, Rec. p. 1639)

· În materie de asigurare de boală, dacă lucrătorul poate avea dreptul la indemnizaţii zilnice din partea legislaţiilor Marii Britanii sau Irlandei, pentru aceeaşi perioadă de incapacitate, prestaţiile sunt acordate numai în baza legislaţiei la care persoana interesată a fost supusă ultima dată (regulamentul nr. 574/72, articolul 8, paragraful 2).  

· În fine, paragraful 3 al articolului 8 menţionat mai sus, reglementează situaţia lucrătorilor care desfăşoară mai multe activităţi, prevăzuţi la articolele 14 quater, litera b) şi 14 septies, care sunt afiliaţi în două state şi care pot avea dreptul la prestaţii în natură ale asigurării de boală şi maternitate, în baza celor două legislaţii:

· Dacă prestaţiile sunt acordate pe unul din teritoriile unde sunt deschise drepturile, ele rămân în sarcina instituţiei de pe acest teritoriu
· Dacă ele sunt acordate pe teritoriul unui stat membru, altul decât cele două în cauză, acestea sunt suportate exclusiv de legislaţia statului membru de care aparţine persoana interesată ca urmare a activităţii sale salariate. 

